Pemandu kereta terlibat langgar lari diburu
24 September 2020, 6:05 pm
KUALA LUMPUR- Polis Daerah Petaling Jaya giat menjalankan usaha mengesan pemandu kereta yang terlibat dalam video kemalangan langgar lari yang tular pagi ini.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kejadian berlaku pada 22 September lalu melibatkan sebuah motosikal dan sebuah kereta di Jalan Lapangan Terbang Subang menghala ke Sungai Buloh.
“Mangsa seorang lelaki warganegara tempatan berumur 23 tahun yang berkerja sebagai penghantar makanan telah datang ke balai polis membuat laporan berkenaan kemalangan tersebut.
“Berdasarkan video tular itu, kemalangan berlaku apabila kereta tersebut mengubah haluan dari lorong kanan ke lorong kiri lalu melanggar belakang motosikal mangsa yang berada di lorong kiri,” katanya dalam satu kenyataan hari ini.
Jelas beliau, pemandu kereta berkenaan bagaimanapun bertindak meninggalkan lokasi kejadian.
“Susulan kemalangan tersebut, mangsa mengalami kecederaan ringan di tangan, kaki, peha dan betis. manakala motosikal mangsa pula mengalami kerosakan di beberapa bahagian.

“Kes disiasat di bawah Seksyen 42 Akta Pengangkutan Jalan 1987,” tegasnya.
Tambah Nik Ezanee, orang ramai yang mempunyai maklumat berkaitan kes ini diminta untuk menghubungi balai polis berdekatan atau menghubungi Pegawai Penyiasat Trafik, Sarjan Saidatul Asma Ariffin di talian 018-9765949 atau 03-79662222. -K! ONLINE


Segerakan siasatan, tindakan ke atas Mohamaddin- Musa Hassan
Oleh KOSMO!

24 September 2020, 5:48 pm
Oleh ISKANDAR SHAH MOHAMED
SHAH ALAM – Polis Diraja Malaysia (PDRM) digesa mempercepatkan siasatan terperinci dan tindakan undang-undang ke atas calon Parti Warisan Sabah (Warisan), Datuk Mohamaddin Ketapi berhubung isu kenyataan pencerobohan di Lahad Datu, Sabah pada 2013.
Perkara itu ditegaskan Bekas Ketua Polis Negara, Tan Sri Musa Hassan yang kesal dengan tindakan bekas Menteri Pelancongan, Seni dan Budaya tersebut memperlekehkan pasukan keselamatan.
“Jangan kerana hanya menjadi ahli politik, seseorang itu menganggap dirinya boleh membelakangkan undang-undang sedia ada.
“Siasatan dan hukuman perlu disegerakan terhadap beliau (Mohamaddin) sama ada mengikut Akta Polis atau Kanun Keseksaan,” katanya pada sidang akhbar di Ibu Pejabat Polis Kontinjen (IPK) Selangor di sini, hari ini.
Turut hadir Pengerusi Gerakan Pembela Ummah, Mohd. Zai Mustafa dan peguam, Kristina Teng.

Musa memberitahu, hukuman setimpal perlu dikenakan terhadap Mohamaddin sebagai pengajaran kepada umum supaya tidak mengulangi perbuatan tersebut.
Ujar beliau, perkara seumpama itu tidak sepatutnya berlaku kerana pasukan keselamatan sama ada polis atau tentera telah berkhidmat menjaga keamanan negara sejak zaman komunis.
“Sesiapa yang mempersendakan jasa dan pengorbanan mereka termasuk insiden Lahad Datu boleh dianggap sebagai pengkhianat negara.
“Seramai sembilan anggota pasukan keselamatan kita terkorban dan kenyataan seumpama itu sememangnya telah mengguris hati waris mangsa,” katanya.
Baru-baru ini, tular satu klip video tular di laman sosial memaparkan Mohamaddin mempersendakan pasukan keselamatan ketika berkempen sehingga mencetuskan kemarahan semua pihak.
Beliau bagaimanapun tampil dengan permohonan maaf selain kertas siasatan berhubung telah dibuka dan dikendalikan oleh Unit Siasatan Jenayah Terkelas (USJT) Bukit Aman. -K!ONLINE


71 kes Covid-19, tiada kluster baharu dilaporkan
Oleh KOSMO!

24 September 2020, 6:51 pm
Oleh SITI A’ISYAH SUKAIMI
PUTRAJAYA – Sebanyak 71 kes baharu direkodkan hari ini menjadikan jumlah positif kes positif Covid-19 sebanyak 10,576 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 69 kes adalah penularan tempatan manakala dua lagi kes import.
Menurutnya, Sabah merekodkan 63 kes baharu termasuk 47 kes daripada Kluster Bangau-Bangau, Kluster Laut (10) dan
Kluster Benteng LD (satu).
“Dua kes tempatan lain merupakan saringan kemasukan ke hospital melibatkan seorang warga Malaysia dan seorang warga asing.
“Selain itu, masing-masing satu kes melibatkan warga Malaysia iaitu saringan rujukan ke Hospital Tawau, saringan praprosedur di Hospital Semporna serta saringan bergejala di pusat perubatan dan telah dimasukkan ke Hospital Queen Elizabeth,” katanya dalam satu kenyataan akhbar di sini hari ini.

Noor Hisham berkata, empat kes baharu dilaporkan di Kluster Sungai manakala di Selangor, dua kes saringan bergejala melibatkan warga Malaysia dan mereka mempunyai sejarah pulang dari Semporna, Sabah.
Bagi kes import, beliau berkata, ia membabitkan warga asing yang mendapat jangkitan dari Singapura dan pendatang asing tanpa izin dari Indonesia.
“Enam kes sedang dirawat di Unit Rawatan Rapi dengan dua kes memerlukan bantuan pernafasan serta tiada pertambahan kes kematian sekali gus kekal 133 kes. -K! ONLINE


Propaganda Anwar bukan perkara baharu
Oleh MOHD RASDAN AHMAD

24 September 2020, 6:36 pm
KUALA LUMPUR – Pengumuman yang dibuat Presiden Parti Keadilan Rakyat (PKR), Datuk Seri Anwar Ibrahim semalam kononnya beliau bakal membentuk kerajaan baharu bukanlah perkara baru dan mengejutkan.
Menteri Luar Datuk Seri Hishammuddin Tun Hussein berkata, propaganda seumpama itu sudah dilakukan Anwar berkali-kali antaranya pada April 2008, September 2008, Februari 2020 dan terbaharu semalam.
“Kalau betul sudah memperolehi sokongan hampir 2/3 Dewan Rakyat, beritahulah kepada umum, berapa orang Ahli Parlimen yang menyokong dan dedahkanlah siapa Ahli Parlimen UMNO yang berpaling tadah.
“Anwar sepatutnya malu. Di saat negara masih berperang dengan wabak Covid-19, beliau tergamak membuat perancangan menukar kerajaan,” jelasnya dalam satu kenyataan di laman Facebook miliknya hari ini.
Tambah Hishammuddin, Anwar sedikitpun tidak mengendahkan kebimbangan rakyat sebaliknya hanya memikirkan kepentingan peribadi yang mahu berkuasa sebagai Perdana Menteri.
“Cukup-cukuplah, rakyat sudah penat dengan semua sandiwara ini. Sudah lebih 20 tahun negara terpaksa melalui krisis politik hanya kerana Anwar Ibrahim hendak menjadi Perdana Menteri. Ia langsung tidak menguntungkan negara.

“Secara peribadi, UMNO tidak perlu layan propaganda Anwar Ibrahim. Saya melihat tujuan sidang media semalam adalah untuk mengalihkan perhatian khususnya menjelang hari mengundi Pilihan Raya Negeri (PRN) Sabah beberapa hari lagi,” jelasnya.
Tambahnya lagi, UMNO mesti berwaspada dengan taktik Anwar dan sedar akan bahaya sekiranya menyokong Anwar.
“Sebenarnya ini hanya akan membuka peluang kepada DAP untuk lebih berkuasa di negara ini seterusnya membawa mudarat kepada kepentingan agama, bangsa dan negara yang kita perjuangkan selama ini.
“Apa jua yang diumumkan oleh Anwar Ibrahim semalam, perkara paling penting untuk parti ialah fokus kepada usaha memenangi PRN Sabah. Jangan rencatkan usaha, menganggu fokus dan mematahkan semangat.
“Pendirian saya teguh dan jelas apabila saya mengambil keputusan untuk menyertai kabinet ini, ia berdasarkan prinsip dan sokongan penuh terhadap YAB Perdana Menteri, Tan Sri Muhyiddin Yassin untuk menerajui tampuk kepimpinan negara,” katanya.K!ONLINE


Kucing kelaparan tiga hari diselamatkan APM
Oleh KOSMO!

24 September 2020, 6:08 pm
Oleh ISKANDAR SHAH MOHAMED
KLANG – Kesengsaraan seekor kucing betina dipercayai kelaparan selepas tiga hari terperangkap di balkoni sebuah bangunan di Bukit Kuda di sini berakhir selepas diselamatkan pagi tadi.
Keadaan kucing itu disedari seorang peniaga wanita berusia 40-an yang mendengar bunyi rengekkan haiwan tersebut kira-kira pukul 10.53 pagi.
Ketua Sektor Operasi Angkatan Pertahanan Awam (APM) Klang, Leftenan (PA) Muhammad Najib Mohamad Isahak berkata, lima anggota termasuk pegawai dikejarkan ke lokasi kejadian sebaik menerima panggilan kecemasan pukul 10.55 pagi.
“Kami pada awalnya dimaklumkan kucing itu berada di sebuah bangunan kosong berhampiran namun gagal menemuinya.
“Pemeriksaan lanjut kemudian mendapati kucing itu rupa-rupanya berada di sebalik alat penghawa dingin di tingkat dua bangunan bersebelahan,” katanya ketika dihubungi Kosmo! di sini hari ini.

Ujar beliau, pihaknya kemudian menggunakan tangga untuk menyelamatkan kucing itu yang dilihat terlalu lemah dipercayai telah tiga Hari terperangkap di balkoni tersebut.
“Anggota kami kemudiannya memanjat tangga dan berjaya membawa turun kucing tersebut pada pukul 12 tengah hari,” katanya.
Tambah Muhammad Najib, kucing itu diserahkan kepada pengadu yang menyatakan hasrat untuk memeliharanya. -K! ONLINE


247 penghuni Rumah Pangsa Tongkang Yard disaring
Oleh NORLIDA AKMAR IDROS

24 September 2020, 6:12 pm
Oleh NORLIDA AKMAR IDROS
ALOR SETAR – Kesemua 247 penghuni Rumah Pangsa Tongkang Yard di Seberang Perak di sini yang dikenakan pengawasan ketat susulan penularan Covid-19 bagi Kluster Sungai telah selesai menjalani ujian saringan pada hari ini.
Pengarah Kesihatan Negeri Kedah, Dr. Mohd. Fikri Ujang memberitahu, ujian saringan secara menyeluruh terpaksa dilakukan selepas sembilan penghuni di situ disahkan positif Covid-19.
“Saringan pertama dilakukan pada 19 September lalu diikuti semalam dan hari ini yang dijalankan di pekarangan rumah pangsa tersebut.
“Keputusan saringan akan diperoleh dalam tempoh 72 jam selepas ujian dibuat,” katanya ketika ditemui selepas menghadiri taklimat di Pusat Kawalan Operasi Bencana (PKOB) Kota Setar di sini hari ini.
Kata beliau, pihaknya pada awalnya dimaklumkan terdapat lebih ramai penghuni yang perlu disaring, namun pemeriksaan mendapati ada banyak rumah di situ tidak didiami.

“Kesemua penghuni yang telah menjalani saringan diarah untuk menjalani kuarantin di rumah selama 14 hari,” ujarnya.
Ketika ditanya sama ada terdapat kawasan lain yang akan dikenakan ujian saringan secara menyeluruh, Mohd. Fikri berkata, pelaksanaan itu bergantung kepada jumlah kes positif dilaporkan di sesuatu kawasan.
“Jika kes positif di sesuatu kawasan itu meningkat secara mendadak, kita akan laksanakan saringan menyeluruh seperti yang berlaku di Rumah Pangsa Tongkang Yard,” jelasnya.
Tambah beliau, setakat ini hampir 20,000 penduduk dalam kawasan Perintah Kawalan Pergerakan Diperketatkan (PKPD) Secara Pentadbiran Kota Setar telah menjalani saringan Covid-19.
Dalam pada itu, menurutnya, stok peralatan perlindungan diri (PPE) yang diperlukan petugas kesihatan mencukupi untuk kegunaan dalam tempoh tiga bulan ini.
“Kita mengalu-alukan sumbangan PPE daripada mana-mana pihak yang mahu berbuat demikian,” tambahnya.-K! ONLINE


Maqis rampas 2,376 kg brokoli berkulat
Oleh MOHD YUNUS YAKKUB

24 September 2020, 5:39 pm
SHAH ALAM – Sebanyak 2,376 kilogram (kg) brokoli berkulat bernilai RM15,684.46 yang dimport dari China dirampas di Pelabuhan Klang Barat, Pelabuhan Klang dekat sini kelmarin.
Pengarah Jabatan Perkhidmatan Kuarantin dan Pemeriksaan Malaysia (Maqis) Selangor, Dr. Tarmisal Alimin berkata, rampasan itu hasil pemeriksaan rutin terhadap kontena yang di pelabuhan tersebut.
“Dagangan brokoli tersebut telah ditahan oleh pihak Maqis kerana dipercayai mempunyai kulat pada brokoli tersebut.
“Hasil pemeriksaan menemui brokoli seberat 2,376 kg dengan nilai dagangan dianggarkan berjumlah RM15,684.46,” katanya dalam kenyataan di sini hari ini.
Jelas Tamisal, kes disiasat mengikut Seksyen 14 (a), Akta Perkhidmatan Kuarantin dan Pemeriksaan Malaysia 2011 (Akta 728).
“Jika sabit kesalahan boleh dipenjara sehingga enam tahun dan denda tidak melebihi RM100,000 atau kedua–duanya sekali,” tegasnya. -K!ONLINE


Putra gesa siasatan ke atas pindah milik tanah rizab Melayu
Oleh KOSMO!

24 September 2020, 5:24 pm
Oleh ASLIZA MUSA
IPOH – Parti Bumiputera Perkasa Malaysia (Putra) menggesa Polis Diraja Malaysia (PDRM) menjalankan siasatan terhadap pihak yang terlibat dalam memberi hak milikan tanah rizab Melayu di Mukim Sitiawan di Manjung kepada bukan Melayu.
Pengerusi Penyelaras Putra Perak, Datuk Hamidah Osman berkata, sebanyak 317 lot tanah seluas 649.19 hektar di kawasan berkenaan dipercayai telah didaftar dan dimiliki oleh individu bukan Melayu dan beragama Islam.
Katanya, pindahan milik ke atas tanah rizab Melayu kepada bukan Melayu itu jelas bertentangan dengan Enakmen Rizab Melayu Negeri-Negeri.
“Berdasarkan carian yang dilakukan, daripada 317 lot tanah tersebut, 20 lot dengan keluasan kira-kira 40 hektar telah didaftar dan dimiliki oleh orang bukan Melayu.
“Saya percaya telah berlaku salah laku dan penyalahgunaan kuasa oleh Pejabat Tanah dan Galian (PTG) Perak dan pihak-pihak tertentu dalam memberi milikan, pendaftaran dan pengeluaran hak milik tanah rizab Melayu ini kepada bukan Melayu,” katanya pada sidang akhbar di sini hari ini.

Terdahulu, Hamidah yang juga Naib Presiden Putra membuat laporan polis bersama Setiausaha Penyelaras Putra Perak, Azrul Suhadi Ahmad Mokhtar di Ibu Pejabat Polis Daerah (IPD) Ipoh di sini.
Tambah beliau, pihaknya akan melaporkan perkara tersebut kepada Suruhanjaya Pencegahan Rasuah Malaysia (SPRM) dan membawa kes berkenaan ke Mahkamah Tinggi.
“Ini merupakan satu kesalahan kerana tanah rizab Melayu tidak boleh dimiliki oleh orang bukan Melayu dan kami yakin ini adalah salah laku yang berlaku di PTG.
“Kita minta polis untuk siasat perkara ini dan kita juga mohon agar Mahkamah Tinggi isytihar proses pindah milik tersebut tidak sah dan tanah itu perlu dikembalikan kepada status asal,” katanya.
Dalam pada itu, Hamidah turut meminta kerajaan negeri memberi penjelasan tentang lokasi gantian tanah seluas 8,691 hektar yang telah ditarik daripada status tanah rizab Melayu.
“Kita mahu bertanya kepada kerajaan negeri, tentang 8,691 hektar tanah yang telah ditarik status. Di mana tempat gantiannya dan jika tidak dibuat ganti maka penarikan status itu tidak sah,” katanya.
Sementara itu, Pengarah PTG Perak, Datuk Mohamad Fariz Mohamad Hanip ketika dihubungi memberitahu akan menyemak terlebih dahulu berhubung isu berkenaan.-K!ONLINE


Mayat lelaki terapung di Pulau Korea
Oleh KOSMO!

24 September 2020, 4:42 pm
Oleh NOOR HASLIZA NUSI
GEORGE TOWN – Mayat seorang lelaki ditemui dalam keadaan terapung di Pulau Korea atau lebih dikenali sebagai Pulau Gazumbo berdekatan Pengkalan Weld di sini petang tadi.
Mayat lelaki dipercayai berusia dalam lingkungan 50-an itu dijumpai lengkap berpakaian baju-t tanpa kolar berwarna hitam dan seluar panjang kira-kira pukul 1 tengah hari.
Jurucakap bomba negeri berkata, pihaknya menerima panggilan berhubung penemuan mayat terbabit kira-kira pukul 1.04 tengah hari tadi dan bergegas ke lokasi menggunakan bot.
“Kita telah memerima maklumat daripada pasukan polis mengenai penemuan mayat terapung di pulau itu dan tindakan anggota adalah dengan menjalankan penugasan mengangkat mayat mangsa.
“Mayat lelaki terbabit dibawa ke Pangkalan Marin di Batu Uban untuk disanitasi terlebih dahulu sebelum diserahkan kepada pasukan polis untuk tindakan selanjutnya,” katanya di sini hari ini. – K! ONLINE


‘Datin’ Rozita dera amah akhirnya ke penjara
Oleh NUZULSHAM SHAMSUDDIN

24 September 2020, 3:46 pm
PUTRAJAYA – Seorang wanita yang bergelar ‘Datin’ akhirnya ke penjara, selepas Mahkamah Rayuan hari ini mengekalkan hukuman penjara lapan tahun terhadapnya atas pertuduhan mendera pembantu rumah empat tahun lalu.
Panel tiga hakim yang diketuai Hakim Datuk Seri Kamaludin Md. Said membuat keputusan itu selepas memghalusi hujahan yang dikemukakan kedua-dua pihak termasuk menolak rayuan tertuduh Datin Rozita Mohd. Ali ,46, terhadap hukuman yang telah dijatuhkan oleh Mahkamah Tinggi Shah Alam pada 2018.
Dalam penghakimannya, Kamaludin berkata mahkamah ini berpendapat bahawa Mahkamah Tinggi Shah Alam mempunyai kuasa untuk menyemak keputusan Mahkamah Sesyen Petaling Jaya (yang mengenakan bon berkelakuan baik lima tahun dengan jaminan RM20,000) dengan alasan sama ada hukuman berkenaan adalah wajar atau tidak.
“Hukuman dikenakan Mahkamah Tinggi adalah mengikut  trend, malah terdapat hukuman lebih tinggi yang pernah dikenakan dalam kes lain.
“Justeru dengan mengambil kira hukuman mengikut Seksyen 326 Kanun Keseksaan, adalah penjara selama 20 tahun, jadi keputusan akhir Mahkamah Tinggi (penjara lapan tahun) dikekalkan. Selain itu rayuan pendakwaan untuk menambah lagi hukuman ke atas tertuduh juga ditolak,” katanya.
Selain Kamaludin, dua lagi panel yang turut bersidang ialah Hakim Datuk Hadhariah Syed Ismail dan Hakim Datuk Nordin Hassan.

Dalam prosiding itu pendakwaan diwakili Timbalan Pendakwa Raya Ku Hayati Ku Haron manakala pembelaan diwakili peguam Mohamed Haniff Khatri Abdulla.
Difahamkan Rozita akan dibawa ke Penjara Kajang dan hukuman penjara itu bermula hari ini.
Berdasarkan pertuduhan pindaan, Rozita didakwa menyebabkan kecederaan parah terhadap Suyanti Sutrinso, 19, dengan menggunakan sebilah pisau berhulu biru, sebatang mop lantai, sekaki payung, sebatang rod besi berwarna biru, sebatang alat mainan kucing dan penyangkut baju berwarna putih yang digunakan sebagai senjata untuk menyerang.  – K! ONLINE


Poster palsu angkat sumpah PM ke-9
24 September 2020, 4:17 pm
KUALA LUMPUR- Angkatan Muda Keadilan (AMK) memaklumkan penyebaran sebuah poster upacara mengangkat sumpah Perdana Menteri ke-9 yang menggunakan logo dengan tulisan ‘AMK’ adalah palsu.
Setiausaha AMK Malaysia, Ahmad Syukri Razab berkata, logo yang digunakan bukan logo rasmi AMK Malaysia.
“AMK menyeru agar semua pihak tidak menyebarkan poster berkenaan yang mungkin dihasilkan oleh pihak-pihak yang tidak bertanggungjawab bagi mengganggu proses transisi Kerajaan Persekutuan yang sedang berjalan.
“AMK menjunjung penuh kebijaksanaan Yang Di-Pertuan Agong dalam memutuskan isu pemilihan Perdana Menteri selepas Datuk Seri Anwar Ibrahim mengumumkan berjaya memperolehi majoriti selesa bagi membentuk Kerajaan Persekutuan yang baharu,” ujarnya dalam satu kenyataan hari ini.
Poster itu memaparkan gambar Anwar dan ucapan tahniah daripada AMK sempena upacara angkat sumpah Perdana Menteri ke-9. – K! ONLINE


Seorang lelaki Cina tempatan, 3 PATI ditahan tentera
24 September 2020, 4:59 pm
KUALA LUMPUR-Hasrat tiga pendatang asing tanpa izin (PATI) warga Indonesia memasuki Malaysia secara haram punah apabila mereka ditahan tentera bersama seorang warga tempatan berbangsa Cina.
Markas Divisyen Ketiga Infantri Malaysia (3 Divisyen) memaklumkan, kejadian tersebut berlaku di sektor Op Benteng kawasan tanggungjawab Briged Ketujuh Infantri Malaysia (7 Briged) oleh Pasukan Rejimen Pertama Kor Armor Diraja (1 KAD) pukul 11.50 pagi tadi.
“Pada pukul 11.30 pagi, Kumpulan Rondaan dari 1 KAD telah melihat sebuah teksi jenis Proton Exora yang mencurigakan berada di bahu jalan sekitar kawasan Ladang Sungai Tengah, Bandar Penawar, Johor bersama seorang pemandu lelaki warga tempatan berbangsa cina berusia 70 tahun.
“Setelah pemeriksaan dilakukan, pemandu tersebut memaklumkan kenderaannya mengalami kerosakan. Namun, hasil siasatan lanjut dan pemeriksaan telefon bimbit beliau telah mendapati pemandu tersebut sedang menunggu untuk mengangkut PATI,” menurut kenyataan yang dikeluarkan di sini hari ini.
Kumpulan Rondaan digerakkan ke lokasi untuk melaksanakan penjejakan di sekitar kawasan tersebut pada sekitar pukul 11.50 pagi.
Hasil rondaan itu, anggota 1KAD menemui dan menangkap tiga PATI wanita warga Indonesia berusia antara 37 hingga 40 tahun yang baru masuk ke Malaysia dan menunggu kenderaan tersebut.

“Nilai rampasan keseluruhan dianggarkan bernilai RM57,930 termasuk kenderaan jenis Proton Exora serta wang tunai dan tiga buah telefon bimbit.
“Kesemua PATI dan pemandu teksi telah di bawa ke Markas Taktikal Tanjung Sepang untuk dibuat pemeriksaan dan saringan Covid-19 sebelum diserahkan kepada pihak Polis Diraja Malaysia,” menurut kenyataan itu. – K! ONLINE


Subsidi kos kuarantin warganegara kekal, bukan warga perlu bayar penuh
24 September 2020, 3:33 pm
KUALA LUMPUR- Kerajaan memutuskan untuk mengekalkan subsidi kos kuarantin bagi warganegara yang memasuki pintu masuk negara bermula hari ini.
Menteri Kanan (Pertahanan), Datuk Seri Ismail Sabri berkata, mereka hanya perlu membayar kos penginapan sebanyak RM2,100 seperti diputuskan sebelum ini.
“Kos pengoperasian sebanyak RM2,600 adalah kekal ditanggung oleh kerajaan.
“Bagi individu kedua dan ketiga yang berkongsi bilik dengan individu pertama, kos penginapan adalah separuh iaitu RM700, manakala bagi anak yang berumur di bawah enam tahun, kos penginapan adalah percuma,” katanya dalam satu kenyataan di sini hari ini.
Katanya, individu bukan warganegara perlu membayar caj penuh tanpa subsidi kerajaan pada kadar RM4,700, iaitu RM2,600 caj tetap pengoperasian dan RM2,100 kos penginapan. Sebelum ini mereka hanya perlu membayar RM2,100 kos penginapan.
Kerajaan sebelum ini telah memutuskan bahawa caj kuarantin bagi semua individu yang memasuki pintu masuk negara adalah di bawah tanggungan sendiri.

Arahan berkenaan telah dimulakan dengan pungutan caj kepada anak kapal yang bukan warganegara sahaja.
Sejak 24 Julai sehingga semalam seramai 33,534 individu telah pulang ke tanah air melalui pintu masuk sempadan antarabangsa dan telah ditempatkan di 67 Hotel dan lapan premis lain termasuk Institut Latihan Awam (ILA).
Dalam perkembangan lain, beliau memaklumkan, pihak polis telah menahan 137 individu atas kesalahan ingkar arahan Perintah Kawalan Pergerakan (PKP).
“Daripada jumlah itu, seramai 111 individu telah dikompaun, 25 direman dan seorang dijamin.
“Antara kesalahan ingkar arahan PKP termasuk aktiviti dalam pub dan kelab malam (39), penjarakan fizikal (32), keluar rumah tanpa alasan munasabah di kawasan PKPD (25), disyaki terlibat dengan aktiviti pelacuran (14), gagal menyediakan peralatan/merekod butiran pelanggan (10), keluar dari kawasan PKPD tanpa alasan munasabah (7), tidak memakai pelitup muka (6), dan premis beroperasi
tanpa kebenaran (4),” jelasnya. – K! ONLINE


Isi kekosongan jawatan bagi lancarkan penyampaian kerajaan
Oleh KOSMO!

24 September 2020, 5:16 pm
Oleh ZAKI SALLEH
IPOH – Kongres Kesatuan Pekerja-pekerja Dalam Perkhidmatan Awam (Ceupacs) menggesa kerajaan agar memansuhkan arahan untuk mengurangkan jumlah penjawat awam sebanyak lima peratus secara berfasa yang dilihat tidak realistik dengan keperluan perkhidmatan.
Perkara tersebut yang diputuskan semasa kerajaan sebelum ini ialah untuk mengurangkan jumlah kakitangan pada sektor tertentu sebanyak dua peratus setahun sehingga 2021 menerusi Dasar Pengurangan Penjawat Awam ketika itu.
Presiden Cuepacs, Adnan Mat berkata, langkah tersebut dilihat tidak relevan apabila Jabatan Perkhidmatan Awam (JPA) telah pun meluluskan pengisian jawatan-jawatan kosong termasuk kategori jawatan yang tidak diisi.
Menurut beliau, pengisian jawatan-jawatan ini sememangnya perlu bukan sahaja bagi mengisi keperluan perkhidmatan tetapi juga memberi peluang kepada anak-anak muda yang berkelayakan berkhidmat di dalam kerajaan.
“Ketika ini cuma 80 hingga 95 peratus sahaja jawatan diisi dalam pelbagai sektor, jadi tidak ada lebihan petugas sebaliknya kekurangan kerana jawatan-jawatan itu kosong.

“Harus diingatkan bahwa keperluan untuk sumber tenaga manusia dalam perkhidmatan awam sememangnya diperlukan bagi melaksanakan sistem yang menyokong kepada perkhidmatan yang diberi,” ujarnya kepada pemberita.
Beliau ditemui semasa hadir pada Mesyuarat Agung Tri-Tahunan Kesatuan Kakitangan Kumpulan Sokongan Hal Ehwal Islam (Kesoja) Jabatan Agama Islam Perak (JAIPk) di sini hari ini.
Hadir merasmikan majlis tersebut ialah Pengarah JAIPk, Datuk Yusop Husin.
Mengulas lanjut, Adnan turut meminta kerajaan memberi pertimbangan khas untuk mengambil semula penjawat awam berstatus kontrak yang diberhentikan sebelum ini seterusnya dipertimbangkan bagi mengisi jawatan-jawatan kosong secara tetap.
Katanya, mereka ini pernah berkhidmat dalam Jabatan Hal Ehwal Khas (Jasa), Program Latihan Khidmat Negara (PLKN) dan Seranta Felda yang dibubarkan oleh kerajaan sebelumnya sehingga berlaku pengabaian dalam soal kebajikan.
“Cuepacs pada dasarnya kita sudah bincang dalam mesyuarat sekretariat pegawai dan kami menyokong penuh usaha-usaha untuk mengembalikan pekerjaan mereka terdahulu.
“Dalam sektor-sektor tertentu pula, sentuhan atau keterlibatan secara langsung daripada penjawat awam masih diperlukan oleh rakyat,” ujarnya.-K!ONLINE


Noraini enggan ulas, mahu tumpu PRN Sabah
Oleh KOSMO!

24 September 2020, 3:54 pm
Oleh SUBKHI SUDARJI
PUTRAJAYA – Ketua Wanita UMNO, Datuk Noraini Ahmad mahu memberikan tumpuan sepenuhnya terhadap memenangi Pilihan Raya Negeri (PRN) Sabah, 26 September nanti.
Jesteru Ahli Parlimen Parit Sulong itu enggan mengulas lanjut kenyataan Presiden UMNO, Datuk Seri Dr. Ahmad Zahid Hamidi berhubung isu ada ahli Parlimen UMNO menyokong Datuk Seri Anwar Ibrahim.
“Saya mahu fokus kepada pilihan raya Sabah sahaja, fokus utama kita hari mengundi tinggal beberapa hari sahaja. Saya mahu fokus itu sahaja, terima kasih,” jelasnya kepada pemberita.
Anwar semalam membuat kejutan apabila mendakwa menerima sejumlah sokongan daripada Ahli Parlimen Melayu dan Islam bagi menggulingkan kerajaan Perikatan Nasional.
Beliau turut memaklumkan sepatutnya menghadap Yang di-Pertuan Agong semalam namun pertemuan itu terpaksa ditangguhkan berikutan baginda dimasukkan ke Institut Jantung Negara untuk menerima rawatan.

Terdahulu, Noraini hadir pada majlis Menandatangani Memorandum Persefahaman di antara Yayasan Dakwah Islamiah Malaysia (YADIM) dengan Institut Pengajian Tinggi Malaysia dan Institusi Pondok di sini hari ini. – K! ONLINE


Koperal ditahan tipu bayaran saman trafik
24 September 2020, 3:26 pm
PETALING JAYA – Seorang koperal ditahan selepas didapati terlibat dalam kegiatan menipu pembayaran saman trafik di Ibu Pejabat Polis Daerah (IPD) Petaling Jaya di sini semalam.
Suspek berusia 45 tahun yang juga anggota trafik IPD sama ditahan pada pukul 7.30 malam selepas pihak polis menerima laporan daripada seorang lelaki yang mendakwa diperdaya suspek.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, mangsa yang juga pemandu lori itu didatangi suspek ketika dia hadir untuk membuat semakan saman atas nama anaknya pada 17 September lalu di kaunter trafik IPD Petaling Jaya.
Katanya, mangsa perlu membayar RM1,120 bagi menyelesaikan tunggakan saman tersebut, namun suspek menawarkan bantuan mampu menyelesaikan saman tersebut dengan kadar RM500.
“Suspek memberi alasan mempunyai kenalan di bahagian trafik Bukit Aman untuk menyelesaikan saman itu sebelum mangsa memasukkan wang RM500 ke dalam akaun bank suspek.
“Bagaimanapun, saman itu tidak diselesaikan dan mangsa rasa dirinya tertipu sebelum tampil membuat laporan polis semalam,” katanya ketika dihubungi hari ini.

Menurutnya lagi, bertindak atas laporan itu pihak polis menahan suspek pada hari yang sama.
“Hasil ujian air kencing mendapati suspek positif dadah syabu dan kini direman selama empat hari bagi membantu siasatan,” ujarnya. – K! ONLINE


Geng Otto dalang sindiket edar dadah tumpas
Oleh KOSMO!

24 September 2020, 3:23 pm
Oleh NUR SYAZWANA MANSOR
SUNGAI PETANI – Polis menumpaskan sindiket pengedaran dadah didalangi Geng Otto dengan menahan 11 suspek serta merampas heroin bernilai RM136,525 dalam serbuan di sebuah gudang di Sungai Lalang, Bedong di sini pada Selasa lalu.
Penahanan kesemua suspek termasuk tiga beranak itu dilakukan Bahagian Siasatan Jenayah Narkotik Ibu Pejabat Polis Daerah (IPD) Kuala Muda kira-kira pukul 8.45 malam.
Tiga beranak melibatkan seorang lelaki disyaki ketua sindiket berusia 38 tahun bersama isteri dan anak perempuan masing-masing berusia 37 tahun dan 13 tahun.
Lapan lagi suspek terdiri daripada seorang sepupu kepada ketua sindiket dan selebihnya dipercayai pekerjanya.
Ketua Polis Daerah Kuala Muda, Asisten Komisioner Adzli Abu Shah memberitahu, suspek ditahan berusia antara 13 hingga 57 tahun melibatkan enam lelaki dan lima perempuan.

Adzli berkata, dalam serbuan itu, polis merampas dadah jenis heroin seberat 2.7 kilogram (kg) bernilai RM136,525 dan menyita dua bentuk cincin emas, rantai, wang tunai RM2,100 dan sebuah kereta.
“Ujian saringan air kencing mendapati hanya seorang suspek yang berusia 38 tahun positif dadah jenis morfin yang dipercayai ketua sindiket tersebut.
“Lelaki terbabit yang juga didapati ahli kumpulan kongsi gelap mempunyai rekod jenayah lampau membabitkan kes bunuh di Sungai Petani pada 2014,” katanya pada sidang akhbar di IPD Kuala Muda di sini hari ini.
Kata beliau, pihaknya percaya sindiket itu beroperasi semula selepas suspek dibebaskan pada tahun 2018.
Tambahnya, semua suspek direman selama tujuh hari bermula semalam dan kes disiasat di bawah Seksyen 39B Akta Dadah Berbahaya 1952. – K! ONLINE


Mahdzir nafi sokong Anwar Ibrahim jadi Perdana Menteri
24 September 2020, 4:49 pm
KUALA LUMPUR- Bekas Menteri Pendidikan, Mahdzir Khalid menafikan menyokong Datuk Seri Anwar sebagai Perdana Menteri.
Dalam satu kenyataan ringkas petang ini, Ahli Parlimen Padang Terap merangkap Naib Presiden UMNO itu menafikan laporan sebuah portal online.
“Saya, Mahdzir Khalid, Ahli Parlimen Padang Terap dan Naib Presiden UMNO, menafikan sekeras-kerasnya bahawa saya pernah atau terlibat menyokong gerakan penubuhan kerajaan baharu yang diketuai oleh Ahli Parlimen Port Dickson (Anwar), seperti yang dilaporkan oleh sebuah portal berita dalam talian,” ujarnya dalam laman Facebooknya hari ini.
Semakan di Google mendapati, portal yang dimaksudkan ialah thecoverage.my yang melaporkan senarai 19 Ahli Parlimen UMNO yang menyokong Anwar sebagai Perdana Menteri ke-9. -K! ONLINE


ATM nafi khabar angin tular anggota dijangkiti Covid-19
24 September 2020, 1:51 pm
KUALA LUMPUR- Angkatan Tentera Malaysia (ATM) nafi mengeluarkan sebarang kenyataan mengenai terdapat jangkitan Covid-19 dalam kalangan warga ATM setelah mencelup jari dengan dakwat sewaktu proses mengundi awal sempena Pilihan Raya Negeri (PRN)  Sabah pada 22 September lalu.
“Maklumat yang tular di media sosial adalah tidak benar dan boleh menimbulkan kekeliruan, kebimbangan masyarakat serta mengganggu proses PRN Sabah.
“Ditegaskan, mana-mana individu yang didapati menyebarkan berita palsu boleh didakwa di bawah Seksyen 233 Akta Komunikasi dan Multimedia (AKM) 1998,” kata kenyataan yang dikeluarkan Markas Angkatan Tentera pagi tadi.
Justeru, orang ramai dinasihatkan tidak mudah terpengaruh dengan sebarang berita yang boleh mencetuskan kebimbangan dalam kalangan masyarakat.
“Sila dapatkan maklumat terkini melalui saluran rasmi Majlis Keselamatan Negara dan Kementerian Kesihatan Malaysia berkenaan situasi semasa penularan Covid-19,” ujarnya lagi.
Pagi ini, khabar angin mengatakan anggota tentera dijangkiti Covid-19 selepas mencelup jari semasa pengundian awal PRN Sabah tular di laman media sosial. – K! ONLINE


Penganggur edar dadah didakwa
Oleh KOSMO!

24 September 2020, 2:25 pm
Oleh NUR SHARIEZA ISMAIL
SEPANG – Seorang penganggur didakwa di Mahkamah Majistret Sepang di sini semalam, atas dua pertuduhan mengedar dadah pada 10 September lalu.
Tiada pengakuan direkodkan selepas pertuduhan dibacakan terhadap tertuduh, Wong Yaw Heng, 24 di hadapan Majistret Ayuni Izzaty Sulaiman.
Mengikut pertuduhan pertama, tertuduh didakwa mengedar dadah jenis Ketamin dengan berat 1.04 kilogram (kg) pada pukul 10.15 pagi.
Manakala, pertuduhan kedua, tertuduh didakwa mengedar dadah jenis Methamphetamine dengan berat 4.21 kg pada pukul 12 tengahari.
Kedua-dua perbuatan itu dilakukan di Pejabat Narkotik, Aras 3 KLIA 2 pada 10 September lalu.

Dengan itu, tertuduh didakwa mengikut Seksyen 39B (1)(a) Akta Dadah Berbahaya 1952 yang boleh dihukum dibawah Seksyen 39B (2) akta yang sama.
Kosmo! sebelum ini melaporkan kegiatan dua lelaki yang dipercayai mula berjinak-jinak mengedar dadah menjerat diri apabila ditahan polis di balai perlepasan Lapangan Terbang Antarabangsa Kuala Lumpur 2 (KLIA2).
Kedua-dua suspek lelaki Cina yang berusia 24 dan 28 tahun itu ditahan secara berasingan bersama 5.24 kg dadah disyaki jenis ketamin dan syabu dengan nilai keseluruhan RM204, 200. – K! ONLINE


Penuntut IPTA antara diberkas edar ganja
24 September 2020, 2:47 pm
KAJANG – Kegiatan pengedaran dadah jenis ganja yang didalangi seorang penuntut institut pengajian tinggi awam (IPTA) dilumpuhkan selepas pihak polis menahan empat lelaki dalam dua serbuan berasing di Menara Simfoni, Balakong di sini semalam.
Ketua Polis Daerah Kajang, Asisten Komisioner Mohd. Zaid Hassan berkata, tangkapan pertama pada pukul 2.25 petang membabitkan seorang lelaki berusia 24 tahun di tempat letak kenderaan di Menara Simfoni, Balakong.
Katanya, hasil pemeriksaan ke atas suspek polis menemui satu ketulan mampat ganja.
“Bertindak atas maklumat suspek, pihak polis berjaya menahan tiga lagi rakan suspek di sebuah rumah di kawasan yang sama.
“Hasil pemeriksaan kita menemui enam ketulan mampat ganja, 18 paket ganja serta peralatan membungkus dadah,” katanya.
Menurutnya lagi, hasil siasatan mendapati empat suspek ini aktif mengedar ganja di sekitar lembah Klang sejak dua bulan lalu.

“Salah seorang daripada mereka merupakan penuntut IPTA dan hasil air kencing kesemua suspek positif dadah.
“Kesemua suspek direman selama enam hari bermula hari ini hingga 29 September depan,” ujarnya.
Kes disiasat mengikut Seksyen 39B Akta Dadah Berbahaya 1952. – K! ONLINE


Jeritan selamatkan peniaga jadi mangsa samun
Oleh MOHD YUNUS YAKKUB

24 September 2020, 2:42 pm
KLANG – Jeritan kuat seorang peniaga wanita warga emas berjaya menyelamatkan dirinya daripada disamun seorang lelaki warga Rohingya yang bersenjatakan pisau sepanjang sembilan sentimeter (cm) dalam kejadian di Pasar Borong Jalan Meru di sini pagi tadi.
Dalam kejadian pukul 6.30 pagi itu, suspek berusia lingkungan 20an itu diberkas oleh orang awam yang melalui kawasan tersebut.
Ketua Polis Daerah Klang Utara, Asisten Komisioner Nurulhuda Mohd. Salleh berkata, hasil siasatan mendapati kejadian berlaku ketika mangsa berusia 72 tahun itu dalam perjalanan untuk berniaga di pasar borong berkenaan.
Katanya, mangsa kemudianya telah diserang oleh suspek secara tiba-tiba dari arah belakang.
“Terkejut dengan serangan tersebut, mangsa kemudianya bertindak menjerit sebelum didengari oleh orang awam yang membantu dan menahan suspek tersebut.
“Pemeriksaan ke atas suspek menjumpai sebilah pisau sepanjang sembilan cm di dalam beg yang dipakai oleh suspek,” katanya dalam kenyataan di sini hari ini.

Nurulhuda menegaskan mangsa tidak mengalami sebarang kecederaan dan kerugian.
“Suspek kini direman selama lima hari bagi membantu siasatan dan kes disiasat mengikut Seksyen
392/397 Kanun Keseksaan,” jelasnya. – K! ONLINE


Lebih 70 pokok tumbang akibat ribut
Oleh KOSMO!

24 September 2020, 2:13 pm
Oleh MOHD. HUSNI MOHD. NOOR
SEPANG – Lebih 70 batang pokok tumbang dalam kejadian ribut dan hujan lebat yang melanda beberapa lokasi sekitar daerah ini pada petang Selasa lalu.
Yang Dipertua Majlis Perbandaran Sepang (MPSepang), Datuk Abdul Hamid Hussain ketika dihubungi berkata, jumlah kerugian harta benda akibat kejadian itu masih dalam siasatan.
Beliau berkata, kejadian pokok tumbang dikesan paling banyak berlaku di tiga lokasi iaitu Desa Putra, Sungai Merab dan Desa Pinggiran Putra.
“Sejurus kejadian pada petang Selasa lalu, kami segera mengarahkan tindakan pembersihan dan penebangan pokok di lokasi berkenaan terutama yang menghalang laluan.
“Selain itu, beberapa agensi lain termasuk Tenaga Nasional Bhd. (TNB) dan Pengurusan Air Selangor Sdn. Bhd. turut terbabit membaiki tiang elektrik dan lampu serta menyelenggara bekalan air yang bocor,” katanya.

Katanya, kerja-kerja selenggara dan penebangan pokok masih berjalan sehingga hari ini.
Abdul Hamid berkata, Desa Pinggiran Putra paling teruk terjejas akibat kejadian ribut itu apabila kejadian pokok tumbang dikesan di 11 kawasan.
Dalam kejadian itu, lebih enam buah kereta milik penduduk di Desa Pinggiran Putra yang diletakkan di hadapan rumah rosak teruk akibat dihempap pokok. – K! ONLINE


Kopenas mahu jadi 10 koperasi terbaik negara
Oleh KOSMO!

24 September 2020, 12:48 pm
Oleh ABDUL RAZAK IDRIS
SHAH ALAM – Koperasi Perkhidmatan Pelajaran Nasional (Kopenas) berhasrat menjadi antara 10 koperasi terbaik di negara ini dalam tempoh tiga tahun.
Presidennya, Jumat Mat Lani berkata, bagi merealisasikan impian tersebut operasi perniagaan Kopenas akan dikembangkan secara dalam talian seperti platform Lazada dan Shoppee.
Katanya, langkah itu seiring apabila perniagaan berunsur e-dagang semakin meningkat sejak pelaksanaan Perintah Kawalan Pergerakan ( PKP ) sejak enam bulan lalu.
“Kita sedar perlu ada perubahan kaedah perniagaan dalam memastikan kelestarian koperasi pada masa kini sesuai dengan zaman teknologi dan perniagaan berunsurkan di hujung jari.
“Buat permulaan, kita akan memfokuskan dan memajukan perniagaan emas dan barangan kesihatan dengan kaedah jualan sedemikian,” katanya dalam kenyataan di sini hari ini.

Katanya, dia yakin idea dan konsep perniagaan atas talian itu mampu menjana keuntungan besar kepada Kopenas.
“Kita mempunyai ahli di seluruh negara yang akan sama- sama mendapat manfaat menerusi kaedah perniagaan baharu itu seterusnya merancakkan ekonomi tempatan,” katanya. – K! ONLINE


Empat penyamun diberkas kurang 24 jam
Oleh MOHD YUNUS YAKKUB

24 September 2020, 2:08 pm
KLANG – Kelicikan empat penyamun memecah masuk sebuah restoran dan kedai di sini tidak bertahan lama selepas kesemuanya dicekup dalam kurang tempoh 24 jam di dua serbuan berasingan di sini semalam.
Keempat-empat suspek berusia 19 hingga 45 tahun itu ditangkap pada pukul 2.40 petang dan pukul 11 malam di Telok Gong dan Kampung Pendamar di sini.
Ketua Polis Daerah Klang Selatan, Asisten Komisioner Shamsul Amar Ramli berkata, kejadian pertama dilaporkan oleh seorang pengusaha restoran berusia 50 tahun di Telok Gong yang mendapati premisnya telah dipecah masuk dan mendapati beberapa barangan hilang kira-kira pukul 7 pagi.
Kata beliau, bertindak atas laporan tersebut, sepasukan petugas khas telah menahan seorang lelaki di hadapan unit sebuah rumah jenis flat di Telok Gong pada pukul 2.40 petang.
“Soal siasat terhadap suspek kemudiannya membawa penahanan rakan suspek di kawasan berdekatan.
“Polis turut merampas 14 kotak rokok pelbagai jenama termasuk Dunhill, Mevius, Rothmans of London, KYO, Peter Stuyvesant, sebatang pemutar skru dan allen key serta serpihan mesin kaunter kedai,” katanya ketika dihubungi Kosmo! di sini hari ini.

Beliau menambah, pihaknya turut menahan dua lagi suspek kira-kira pukul 11 pagi iaitu selang sembilan jam selepas melakukan jenayah pecah masuk sebuah kedai di Pandamaran.
Ujarnya, bersama kedua-dua suspek, polis turut merampas peralatan pecah rumah.
“Semakan terhadap keempat-empat suspek mendapati, dua daripada mereka mempunyai rekod lampau berkaitan jenayah dan dadah.
“Kes kini disiasat mengikut Seksyen 457 Kanun Keseksaan,” katanya. – K! ONLINE


Hanya 17 peratus penagih dapat rawatan sukarela – AADK
Oleh KOSMO!

24 September 2020, 2:31 pm
Oleh SHAARANI ISMAIL
SERI ISKANDAR – Hanya 17 peratus atau 872 daripada 4,938 penagih yang menerima rawatan pemulihan dadah adalah mereka yang datang mendapatkan rawatan secara sukarela.
Ketua Pengarah Agensi Anti Dadah Kebangsaan (AADK), Datuk Seri Zulkifli Abdullah berkata, jumlah itu dilihat masih rendah berbanding jumlah Pusat Rawatan Pemulihan Narkotik (PUSPEN) yang ada di seluruh negara iaitu sebanyak 11 buah.
“Daripada kajian yang dijalankan di peringkat antarabangsa, peratusannya adalah lebih tinggi untuk pulih dan kekal pulih jika mereka mendapatkan rawatan secara sukarela.
“Kita berharap dengan pendedahan mengenai kewujudan perkhidmatan AADK bagi rakyat Malaysia, mereka yang ketagihan dadah dapat datang sendiri ke PUSPEN untuk dapatkan rawatan,” katanya.
Beliau berkata demikian kepada pemberita selepas merasmikan Hari Terbuka AADK dan PUSPEN Seri Iskandar di sini hari ini.

Hadir sama, Pemangku Ketua Polis Perak, Datuk Goh Boon Keng dan Pengerusi Jawatankuasa Pembangunan Wanita, Keluarga dan Kebajikan Masyarakat Negeri, Datuk Dr. Wan Norashikin Wan Noordin.
PUSPEN Seri Iskandar adalah antara 11 daripada 31 PUSPEN kendalian AADK di seluruh negara yang berkonsepkan sukarela. – K! ONLINE


DBKL gempur premis tanpa lesen di Times Square
24 September 2020, 1:49 pm
KUALA LUMPUR- Sebanyak 100 premis dikompaun Dewan Bandaraya Kuala Lumpur (DBKL) dalam Operasi Kompleks di pusat beli-belah Berjaya Times Square di sini hari ini.
Pengarah Jabatan Pelesenan dan Pembangunan Perniagaan DBKL, Khairul Anuar Juri berkata, operasi yang bermula kira-kira pukul 11 pagi itu disertai 150 anggota penguat kuasa DBKL yang diketuai Jabatan Perlesenan dan Pembangunan Perniagaan bagi membanteras premis tidak berlesen selain melantik warga asing tanpa permit kerja sah serta beberapa kesalahan lain.
“Bagi kesalahan premis tanpa lesen, melantik warga asing tanpa permit sah dan aktiviti tidak selaras, tindakan diambil mengikut Undang-Undang Kecil Pelesenan Tred, Perniagaan dan Perindustrian 2016 yang memperuntukkan kompaun tidak melebihi RM2,000.
“Di bawah undang-undang kecil itu, syarikat boleh menggajikan pekerja warga asing, namun perlu mendapatkan kebenaran dan permit daripada pihak imigresen,” katanya pada sidang akhbar di sini hari ini.
Ditanya mengenai penggajian warga asing tanpa permit sah, Khairul Anuar berkata, syarikat-syarikat kecil milik individu banyak melakukan kesalahan itu.
“Syarikat-syarikat besar dan berjenama jarang melakukan kesalahan menggajikan warga asing tanpa permit sah,” katanya.

Operasi itu antara lain mengesan kesalahan berkaitan gagal pamer lesen, produk bio, halangan dan petempatan makanan.
Tindakan bagi kesalahan gagal pamer lesen, produk bio dan halangan dikenakan mengikut Akta Kerajaan Tempat, mananakala tindakan bagi petempatan makanan dikenakan mengikut Undang-Undang Kecil Petempatan Makanan (2016).
Ujarnya, ini merupakan operasi ketiga DBKL membanteras premis tanpa lesen selepas operasi di pusat beli-belah di Sunway Velocity dan Kenanga Wholesale.
Operasi Kompleks merupakan operasi dalaman DBKL, namun menurut Khairul Anuar, sekiranya DBKL mempunyai maklumat mengenai  pendatang asing tanpa izin (PATI), pihaknya akan memanjangkan maklumat berkenaan kepada pihak imigresen. – K! ONLINE


Padah cakap kesat kepada polis
Oleh MOHD YUNUS YAKKUB

24 September 2020, 1:42 pm
KLANG – Perbuatan biadab seorang lelaki mengeluarkan perkataan kesat kepada anggota polis membawa padah apabila dia ditahan di Jalan Batu Nilam 3C, Bandar Bukit Tinggi di sini baru-baru ini.
Dalam kejadian pukul 9 malam pada Selasa lalu itu turut mendapati, suspek berusia 38 tahun tersebut memandu dalam keadaan mabuk.
Ketua Polis Daerah Klang Selatan, Asisten Komisioner Shamsul Amar Ramli berkata, kejadian dikatakan berlaku apabila sepasukan polis Unit Rondaan Bermotosikal (URB) mengesan sebuah kereta jenis Toyota Vios yang dipandu dalam keadaan mencurigakan di Jalan Batu Nilam 3 di sini.
Katanya, URB berkenaan telah meminta suspek berhenti, namun diingkari dan memecut laju sejauh kira-kira 30 meter sebelum ditahan polis.
“Suspek didapati enggan bekerjasama dan menyebut perkataan kesat beberapa kali kepada anggota URB tersebut ketika diminta menunjukkan MyKad dan lesen memandu.
“Pemeriksaan terhadap suspek dan kenderaan tersebut tidak menemui sebarang senjata atau barangan salah, namun ujian pernafasan mendapati suspek di bawah pengaruh alkohol,” katanya ketika dihubungi Kosmo! di sini hari ini.

Jelas beliau, semakan mendapati suspek tidak mempunyai sebarang rekod jenayah lampau.
Kes kini disiasat mengikut Seksyen 186 Kanun Keseksaan dan Seksyen 45 (1) Akta Pengangkutan Jalan 1987. – K!ONLINE


Ahmad Samsuri jalani kuarantin wajib 14 hari
Oleh MOHD AZLI ADLAN

25 September 2020, 6:47 pm
KUALA TERENGGANU – Menteri Besar Terengganu, Datuk Seri Dr. Ahmad Samsuri Mokhtar menjalani kuarantin wajib selama 14 hari mulai hari ini.
Setiausaha Politik Menteri Besar Terengganu, Muhyidin Abdul Rashid berkata, Ahmad Samsuri diarah Jabatan Kesihatan negeri untuk menjalani kuarantin wajib berkenaan selepas Naib Presiden Pas itu mempunyai dua kontak dengan dua individu yang disahkan positif Covid-19 beberapa hari lalu.
“Beliau telah ujian pengesanan Covid-19 oleh Jabatan Kesihatan Terengganu dan disahkan negatif.
“Ujian pengesanan Covid-19 semula dilakukan semula beliau pada hari ke-13 kuarantin wajib,” katanya dalam satu kenyataan di sini hari ini.
Muhyidin berkata, sehubungan itu, semua program rasmi Menteri Besat Terengganu sepanjang tempoh 14 hari ini ditangguhkan.
Beliau, begitupun, Ahmad Samsuri tetap akan mempengerusikan Mesyuarat Majlis Mesyuarat Kerajaan Negeri Terengganu pada 30 September ini secara video atas talian. – K! ONLINE


Polis tahan lima suspek peras ugut melalui media sosial
Oleh LUQMAN RIDHWAN MOHAMED NOR

25 September 2020, 7:41 pm
KUALA LUMPUR – Polis Diraja Malaysia (PDRM) berjaya menyelesaikan 12 kes pemerasan melalui media sosial melalui penahanan lima orang suspek Geng Kenny pada Julai lalu.
Ketua Polis Kuala Lumpur, Datuk Saiful Azly Kamaruddin berkata, pihaknya menerima laporan polis daripada seorang lelaki pada 31 Julai lalu yang diugut suspek menerusi aplikasi WhatsApp.
Katanya, suspek mengugut untuk menyebarkan video separuh bogel milik mangsa kepada rakan-rakannya.
“Oleh kerana takut dengan ugutan tersebut, pengadu telah memindah wang sebanyak RM7,000 ke akaun milik suspek yang kemudiannya meminta tambahan RM3,000 jika pengadu mahu video itu dipadamkan.
“Kes itu disiasat dibawah Seksyen 384 Kanun Keseksaan,” katanya pada sidang akhbar di Ibu Pejabat Polis Kontinjen (IPK) Kuala Lumpur sini hari ini.
Saiful Azly berkata, semakan lanjut mendapati terdapat 12 laporan berkaitan dengan modus operandi sama melibatkan kerugian berjumlah RM16,800.

Menurut beliau, sepasukan polis dari Bahagian Jabatan Siasatan Jenayah Ibu Pejabat Polis Daerah Dang Wangi telah membuat serbuan di Taman Indah Perdana dan telah berjaya menahan tiga lelaki dan dua wanita tempatan berusia lingkungan 22 hingga 30 tahun.
Turut dirampas dalam serbuan itu ialah dua komputer, komputer riba (4), telefon bimbit (6) serta 14 keping kad ATM pelbagai bank.
Beliau memberitahu, hasil siasatan mendapati kumpulan itu mewujudkan profail palsu menggunakan aplikasi media sosial seperti Tantan, Syu Yue, Shiaomei, Singol, Tam Tam, Fast Dating dan Go2datenight.
“Perancang akan menggunakan rakan sejenayah wanita untuk melayan panggilan dan WeChat dari mangsa serta membuat panggilan video dengan mangsa.
“Wanita ini akan menarik perhatian mangsa dengan cara percakapan berunsur lucah serta menunjukkan badan separuh bogel. Suspek juga akan memaksa mangsa berbogel di dalam panggilan video itu dan tanpa disedari, suspek akan merakam pemanggil video itu,” katanya.
Saiful Azly berkata, selepas selesai panggilan video, perancang utama akan menghantar satu mesej ugutan kepada setiap mangsa melalui WhatsApp.
Menurutnya, mangsa dimaklumkan bahawa gambar bogel mereka akan diedarkan dalam laman sosial dan mereka perlu membayar tunai RM10,000 bagi setiap panggilan video yang berjaya dibuat.
“Perancang utama telah menyediakan satu akaun bank milik rakan jenayah untuk dimasukkan oleh mangsa. Mereka yang trauma akan memasukkan wang ke dalam akaun disediakan suspek,” katanya.
Beliau berkata, tiga orang suspek telah diambil tindakan di bawah Akta Pencegahan Jenayah 1959 manakala dua suspek telah dijamin polis.
“Tindakan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLA) turut diambil terhadap suspek-suspek yang terlibat dalam kes ini.
“Antara tindakan telah dilakukan adalah membekukan empat akaun bank dengan jumlah simpanan RM486,680.16, profiling ke atas suspek terlibat dan pengesanan aset-aset suspek,” katanya. – K! ONLINE


Nor Aqilah sudah boleh makan, bercakap
Oleh MOHD SYALMIZI HAMID

25 September 2020, 7:10 pm
SEBERANG PERAI – Satu-satunya mangsa yang terselamat dalam tragedi keracunan gas karbon monoksida pada minggu lalu, Nor Aqilah Mohd. Safwan, 21, menunjukkan perkembangan baik apabila sudah mampu bercakap dan makan.
Ketua Polis Daerah Seberang Perai Tengah, Asisten Komisioner Shafee Abd. Samad berkata,  berdasarkan maklumat terkini yang diterima pihaknya dari tempat mangsa dirawat di Hospital Angkatan Tentera Tuanku Mizan, Kuala Lumpur, Nor Aqilah kini semakin pulih.
“Dia belum boleh bangun, tetapi sudah bercakap sepatah-sepatah.
“Nor Aqilah juga sudah boleh makan tetapi hanya bubur nasi. Jika keadaan semakin baik, dia akan dipindahkan ke wad biasa,” katanya kepada pemberita sebentar tadi.
Semalam, Nor Aqilah dilaporkan sedar daripada koma ketika dirawat di Unit Rawatan Rapi (ICU) dan mampu menganggukkan kepala.
Dalam kejadian di sebuah stesen minyak di Lebuh Raya Utara-Selatan dekat Permatang Pauh pada minggu lalu, Nor Aqilah bersama kembarnya Nor Adilah serta dua rakan, Sharifa Fariesha Syed Fathi dan Ayunie Shazwanie Shabri berusia 21 tahun ditemui tidak sedarkan diri di dalam sebuah kenderaan pelbagai guna (MPV) yang enjinnya masih hidup ketika sedang berehat.

Sharifah Fariesha disahkan terbunuh di dalam MPV jenis Honda Odyssey itu, manakala Ayunie Shazwanie disahkan meninggal dunia ketika dirawat di Hospital Seberang Jaya di sini akibat keracunan gas karbon monoksida.
Nor Adilah yang dikejarkan ke Hospital Angkatan Tentera Lumut, Perak turut meninggal dunia. – K! ONLINE


Piala Suzuki AFF berlangsung April 2021
Oleh MUHAMMAD ZUHAILY BADLISHAH

25 September 2020, 8:28 pm
KUALA LUMPUR – Persekutuan Bola Sepak ASEAN (AFF) mengumumkan tarikh baharu penganjuran Piala Suzuki AFF 2020 dari 11 April hingga 8 Mei tahun depan selepas ia terpaksa ditunda kerana wabak pandemik Covid-19.
Presiden AFF, Mejar Jeneral Khiev Sameth dalam satu kenyataan hari ini berkata, pihaknya gembira dengan sokongan positif daripada ahli-ahli gabungan bagi mendapatkan tarikh sesuai penganjuran kejohanan itu pada tahun depan.
“Kami tetap optimis Piala Suzuki AFF 2020 akan berlangsung dengan format penuh pertandingan walaupun semua sedia maklum bahawa pandemik (Covid-19) masih belum berakhir.
“AFF berharap pengumuman tarikh ini akan memudahkan segala perancangan buat semua pihak terutama rakan-rakan komersial kami termasuk pihak penaja dan media penyiaran.
“Kami mengucapkan terima kasih kepada semua pihak atas sokongan dan komitmen dalam tempoh mencabar ketika ini. Kami tidak sabar untuk menyaksikan saingan Piala Suzuki AFF kembali semula,” katanya dalam satu kenyataan hari ini.
Sebagai rekod, Piala Suzuki AFF 2020 sepatutnya berlangsung pada November dan Disember tahun ini tetapi ditunda ke 2021 dalam usaha menggunakan format penuh pertandingan iaitu perlawanan di tempat sendiri dan gelanggang lawan. – K! ONLINE


Mahathir desak Anwar buktikan sokongan majoriti
Oleh KOSMO!

25 September 2020, 9:55 pm
Oleh NUR AMALINA AZMAN
LANGKAWI – Bekas Perdana Menteri, Tun Dr. Mahathir Mohamad mendesak Datuk Seri Anwar Ibrahim menunjukkan bukti beliau mendapat sokongan majoriti daripada Ahli Parlimen untuk menubuhkan kerajaan baharu.
Beliau berkata, Presiden Parti Keadilan Rakyat (PKR) itu sepatutnya membuktikan dakwaan tersebut sebelum membuat kenyataan berhubung perkara itu.
“Dakwaan itu bukan pertama kali dilakukan oleh Anwar tetapi akhirnya dibuktikan tidak benar
“Bila kita sebut sesuatu dengan tidak beri penjelasan kononnya dapat majoriti maka ini akan timbul (kekeliruan).
“Sekarang kita dapati ada yang menafikan (daripada pemimpin UMNO), jadi keadaan tidak menentu,” katanya.

Beliau berkata demikian pada sidang akhbar selepas menghadiri program sembang santai bersama penggerak pelancongan dan pengusaha hotel di Kuah di sini hari ini.
Anwar sebelum ini mendakwa telah mendapat majoriti kukuh untuk menubuhkan kerajaan sekali gus menjatuhkan kerajaan dipimpin Tan Sri Muhyiddin Yassin.
Tambahnya, tindakan yang dilakukan pemimpin PKR itu bukan sahaja telah memberi kesan dalam kestabilan ekonomi negara malah turut menjejaskan imej Malaysia.
“Perkara ini merosakkan imej negara dan akan mengurangkan keyakinan pelabur,” katanya.-K! ONLINE


Penonton AEWO ghaib Shiha kecewa
Oleh KOSMO!

25 September 2020, 6:42 pm
KUALA LUMPUR – Momentum merangsangkan yang diraihkan pada pelancaran video muzik AEWO nyanyian Shiha Zikir pada 5 Ogos yang lalu bualan hangat dalam kalangan netizen sehingga tular, bahkan mendapat lebih 100,000 tontonan dalam tempoh kurang 24 jam.
Gelombang penonton juga terus meningkat saban hari, bagaimanapun selepas seminggu selepas menemui penonton, AEWO bagaimanapun seperti ghaib daripada radar apabila jumlah  tontonannya jatuh merudum sehingga 170,000, berbanding catatan tertinggi mencatat  381,095 pada hari ke-5 ditayangkan. Sehingga hari ini, jumlah tontonan masih terhenti di paras sama, sementara kadar peningkatannya sangat perlahan.
JUMLAH tontonan video muzik AEWO nyanyian Shiha Zikir.
Ketua Pegawai Eksekutif Todak Fusion, Ikmal Fareeq, berkata, situasi tersebut telah disuarakan kepada pihak YouTube dan masih menunggu jawapan maklum balas.
“Penonton ‘ghaib’ atau penurunan jumlah tontonan ini sukar untuk kami difahami. Jika ia sudah ditonton, bagaimana penurunan boleh berlaku? Adakah ini perkara normal atau ada sesuatu yang tidak kena?
“Tambah musykil, turun naik jumlah tontonan muzik video AEWO ini berlaku secara kerap. Setiap kali mencecah 300,000 tontonan sahaja, pasti berlaku penurunan yang banyak pada minggu yang sama. Rekod paling rendah ialah 170,000 penonton. Jika hal ini tidak berlaku kemungkinan besar muzik video AEWO sudah mencecah 1 juta penonton sekarang.
JUMLAH tontonan lagu AEWO minggu lalu.
“Bagi mendapatkan penjelasan, permasalahan ini telah kami suarakan kepada pihak YouTube dan masih menunggu jawapan maklum balas mereka,”katanya.
Ujarnya lagi, proses menghasilkan muzik video AEWO menuntut perancangan yang teliti, membabitkan kreativiti secara berpasukan dan usaha yang bukan sedikit.

”Todak Music, Shiha Zikir selaku penyanyi, penari latar dan seluruh tenaga produksi yang terbabit bertungkus-lumus dalam mengeluarkan idea bagi menghasilkan sebuah muzik video bertaraf antarabangsa.
“Kami ingin membuktikan bahawa industri kreatif di Malaysia tidak pernah ketinggalan, kita juga mampu mencipta karya setanding K-Pop yang mendominasi pasaran muzik global ketika ini.
“Oleh kerana usaha optimum yang dicurahkan inilah, kami berharap pihak YouTube dapat memberi penjelasan mengenai permasalahan yang berlaku, dengan harapan penonton AEWO dapat dikembalikan,” katanya.
Sementara itu, artis serba-boleh Shiha Zikir turut meluahkan rasa kecewa dan terkejut berhubung perkara ini yang dikongsi melalui akaun Instagram miliknya. – K! ONLINE


111 kes baharu, Kluster Orkim di Johor
Oleh NOR IDAYU BOSRO

25 September 2020, 6:39 pm
PUTRAJAYA – Sebanyak 111 kes dilaporkan hari ini termasuk di Kluster Orkim yang dikenal pasti di Johor menjadikan jumlah kes positif sebanyak 10,687 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut 107 kes adalah penularan tempatan dan empat lagi adalah kes import.
Menurutnya, kes pertama Kluster Orkim melibatkan seorang kru kapal warga Indonesia iaitu kes ke-10572 yang berlabuh di Pelabuhan Pasir Gudang.
“Mangsa telah sign-on di Singapura pada 10 September sebelum bergejala demam, batuk, sesak nafas, cirit-birit dan muntah tiga hari kemudian, namun tidak memaklumkan kepada majikan.
“Seterusnya, mangsa telah sign-off pada 17 September dan hanya mendapatkan rawatan di sebuah klinik swasta pada 22 September sebelum dirujuk ke Hospital Permai, Johor di mana dia didapati positif Covid-19 pada 23 September,” katanya dalam kenyataan akhbar di sini hari ini.
Noor Hisham berkata, Sabah terus merekodkan kes tertinggi dengan 97 kes termasuk 74 di Kluster Bangau-Bangau dan 13 di Kluster Benteng LD dan Kluster Laut (dua).

“Kedah turut melaporkan lapan kes termasuk tujuh di Kluster Sungai dan satu kes saringan jangkitan pernafasan akut teruk di Hospital Sultanah Bahiyah.
“Penularan tempatan turut dikesan di Pahang dan Selangor masing-masing kes saringan bergejala yang mempunyai sejarah pulang dari Semporna dan Kota Kinabalu,” katanya.
Noor Hisham berkata, empat kes import pula mendapat jangkitan dari Indonesia, India dan Singapura. -K! ONLINE


PGA serbu rumah dipenuhi daun ketum
Oleh NORLIDA AKMAR IDROS

25 September 2020, 9:53 pm
PADANG BESAR – Pasukan Gerakan Am (PGA) menemui sebanyak 6,310 kilogram (kg) daun ketum yang telah siap dibungkus dengan plastik lutsinar memenuhi sebuah rumah di Kampung Baru Wan Nik di sini hari ini.
Kesemua daun ketum yang dirampas itu dianggarkan bernilai RM189,300.
Pegawai Pemerintah Batalion 18 PGA Pengkalan Hulu, Perak, Superintendan Abdul Razak Md. Din memberitahu, pihaknya menerima maklumat berhubung sebuah rumah yang dipercayai menyimpan daun ketum kira-kira pukul 12.30 tengah malam ini.
Kata beliau, sepasukan anggota kemudian pergi lokasi tersebut untuk membuat pemeriksaan.
“Hasil pemeriksaan mendapati rumah yang tidak berpenghuni itu dipenuhi longgokan plastik lutsinar mengandungi daun-daun hijau disyaki daun ketum.
“Bungkusan daun ketum memenuhi ruang tamu, ruang dapur dan tiga bilik,” katanya dalam satu kenyataan di sini hari ini.

Tambahnya, kesemua rampasan dibawa ke Ibu Pejabat Polis Daerah Padang Besar untuk tindakan lanjut.-K! ONLINE


Pahang mahu rampas gelaran juara
Oleh MUHAMMAD ZUHAILY BADLISHAH

25 September 2020, 7:52 pm
KUALA LUMPUR – Pahang bertekad menamatkan penantian tiga tahun untuk kembali bergelar juara Piala Tun Abdul Razak kategori wanita sejak menewaskan Angkatan Tentera Malaysia 4-0 pada final edisi 2016.
Bagaimanapun, ia bukan satu tugas mudah buat Pahang kerana bakal berhadapan juara bertahan, Selangor pada aksi final edisi 2020 di Stadium Hoki Nasional, Bukit Jalil esok.
Apatah lagi, Selangor yang akan membuat penampilan di peringkat akhir selama empat musim berturut-turut, pernah mengecewakan Pahang dengan kemenangan 5-2 sewaktu final edisi 2017.
Ketua jurulatih Pahang, Mohamad Sabri Mohamad menyifatkan, anak-anak buahnya sudah bersedia untuk merampas semula kejuaraan tersebut meskipun sedar peluang seimbang buat kedua-dua pasukan.
“Tak mustahil untuk kami kalahkan Selangor tetapi peluang sebenarnya 50-50 buat kedua-dua pasukan. Cumanya pasukan yang ambil peluang dan menjaringkan gol, pasukan itu akan menang.
“Kami menghormati Selangor selaku juara bertahan tetapi kami juga bersemangat untuk menewaskan mereka. Ini masa yang sesuai untuk kami rampas semula gelaran juara,” katanya.

Kemenangan 10-1 ke atas Negeri Sembilan pada aksi terakhir Kumpulan X hari ini secara tidak langsung meningkatkan motivasi para pemain Pahang untuk menewaskan Selangor pada final esok.
Bintang skuad kebangsaan, Nuraini Abdul Rashid berjaya meledak hatrik diikuti dua gol masing-masing daripada Nur Shazwani Zakaria dan Ain Nurshara Ali dalam perlawanan itu.
Baki tiga lagi gol Pahang dijaringkan oleh bekas kapten pasukan kebangsaan, Siti Noor Amarina Ruhani, Wan Norfaiezah Md. Saiuti dan Nur Aisyah Che Musa. – K! ONLINE


Dua cedera dalam serangan pisau di luar bekas pejabat Charlie Hebdo
Oleh KOSMO!

25 September 2020, 9:29 pm
PARIS – Seorang lelaki bersenjatakan pisau mencederakan dua orang dalam insiden disyaki serangan keganasan di luar bekas pejabat akhbar mingguan satira, Charlie Hebdo di Paris hari ini.
Kejadian berlaku ketika perbicaraan sekumpulan lelaki yang didakwa bersubahat dalam pembunuhan beramai-ramai kakitangan akhbar berkenaan pada 2015 memasuki minggu ketiga.
Polis Paris berkata, dua orang parah dalam serangan itu yang disiasat pendakwa raya khas antikeganasan. Angka awal menyatakan bahawa empat orang cedera dengan dua mangsa parah.
“Kami memberkas suspek tidak jauh dari lokasi kejadian di Paris dan dia bakal berdepan pertuduhan cubaan membunuh berkaitan keganasan dan bersubahat dengan pengganas,” kata polis.
Sumber kehakiman pula berkata, suspek kedua turut ditahan di lokasi sama.
Laporan awal menyebut terdapat dua penyerang tetapi polis kemudian memberitahu bahawa seorang penyerang terbabit dalam insiden itu.

Seorang staf agensi penerbitan berita Premieres Lignes berkata, dua rakan sekerjanya cedera dalam serangan itu.
“Dua rakan sekerja keluar merokok di tepi jalan. Saya kemudian terdengar jeritan. Saya bergegas ke tingkap dan melihat dua rakan sekerja itu berdarah dan dikejar seorang lelaki bersenjatakan pisau,” katanya.
Dalam perkembangan berkaitan, lima sekolah di kawasan itu segera ditutup dan tiada sesiapa dibenarkan masuk atau keluar.
Charlie Hebdo telah mencetuskan kemarahan ramai orang Islam di seluruh dunia dengan menyiarkan kartun Nabi Muhammad dan sekali lagi menyiarkan karikatur biadab itu pada bulan ini.
Seramai 12 orang termasuk kartunis terkenal Perancis terbunuh dalam serangan tersebut pada 7 Januari 2015. – AFP
.


UKM tekad calar rekod Pulau Pinang
Oleh MUHAMMAD ZUHAILY BADLISHAH

25 September 2020, 4:50 pm
KUALA LUMPUR – Kapten kelab Universiti Kebangsaan Malaysia (UKM) FC, Asnan Ahmad bertekad untuk mencalarkan rekod tanpa kalah Pulau Pinang menjelang aksi Liga Premier antara kedua-dua pasukan di Stadium Majlis Perbandaran Selayang esok.
Asnan, 27, mengakui skuad Harimau Kumbang bukan calang-calang pasukan apatah lagi lawan tersebut mempunyai misi tersendiri untuk merangkul kejuaraan Liga Premier musim ini.
Bagaimanapun, pemain tengah itu menegaskan, UKM FC sedia bangkit untuk kembali berada pada landasan kemenangan sejak kali terakhir dilakukan ketika menang 1-0 ke atas Kelantan United pada 11 September lalu.
“Kami sebenarnya lebih memikirkan cara meraih tiga mata, bukannya berniat untuk menghalang Pulau Pinang daripada merebut trofi Liga Premier.
“Objektif utama kami mahu menang bagi mencerahkan peluang ke saingan Piala Malaysia. Jadi kami tidak boleh keciciran mata dan cuba menang ke atas Pulau Pinang pada aksi Sabtu ini,” katanya.
Skuad kendalian Sulaiman Hussin kini menduduki tangga kelapan dan perlu bekerja keras seandainya mahu mencipta kejutan ke atas Pulau Pinang yang kini mendahului carta liga dengan 20 mata selepas lapan perlawanan.

Apa yang pasti, skuad Harimau Kumbang pastinya mahukan kemenangan kerana kedudukan mereka masih belum selesa apabila cuma dipisahkan tiga mata daripada pasukan tangga kedua, Kuala Lumpur dengan baki saingan tiga perlawanan lagi. – K! ONLINE


Dikompaun kali kedua lepas ternakan berkeliaran
Oleh KOSMO!

25 September 2020, 4:35 pm
Oleh ISKANDAR SHAH MOHAMED
KUALA SELANGOR – Kedegilan seorang penternak lembu yang masih melepaskan haiwan itu tanpa jagaan di Taman Ilmu, Bestari Jaya di sini, memakan diri apabila dikompaun kali kedua oleh pihak berkuasa di sini semalam.
Operasi khas pukul 6 petang itu hasil maklumat daripada orang awam selepas haiwan ternakan itu memasuki kawasan laluan awam dan taman perumahan.
Yang Dipertua MDKS, Rahilah Rahmat berkata, semasa serbuan dilakukan didapati lelaki berusia 50an itu sempat menghalau haiwan ternakannya memasuki kandang.
“Kita telah mengeluarkan satu kompaun serta-merta kepada individu tersebut Seksyen 5 (1) Enakmen Mengawal Lembu-Kerbau 1971
“Semakan mendapati ini lelaki tersebut pernah dikompaun atas kesalahan sama pada Julai lalu dengan melakukan kesalahan di tempat sama ,” katanya dalam kenyataan di sini, hari ini.

Beliau memberitahu, dalam operasi yang turut disertai Ibu Pejabat Polis Daerah (IPD) Kuala Selangor dan Jabatan Veterinar Kuala Selangor yang dijalankan di sekitar kawasan Bestari Jaya, Ijok dan Jeram berjaya merampas tiga ekor kambing.
Ujarnya, bagaimanapun pemilik kambing tersebut gagal dikesan dan kompaun akan diserahkan kepada individu itu sekiranya tampil untuk menuntut haiwan tersebut.
“Objektif kita jelas iaitu mencegah haiwan ternakan seperti lembu, kambing dan kerbau berkeliaran di kawasan awam yang boleh membahayakan pengguna jalan raya.
“Justeru, orang ramai yang mempunyai maklumat berhubung perkara sama boleh menghubungi
talian 03-32891439 atau secara atas talian di laman sesawang selangor.spab.gov.my,” jelasnya. -K!ONLINE


Tentera Darat tambah anggota bantu Op Penawar di Sabah
Oleh KOSMO!

25 September 2020, 6:22 pm
Oleh  BADRUL HAFIZAN MAT ISA
PORT DICKSON- Tentera Darat menambah kira-kira 160 anggota bermula hari ini bagi membantu penugasan Op Penawar di Sabah termasuk di kawasan yang telah disytihar sebagai kawasan kuarantin susulan peningkatan kes positif Covid-19 di negeri tersebut.
Panglima Tentera Darat, Jeneral Tan Sri Zamrose Mohd. Zain berkata, jumlah tersebut sebagai menambah kekuatan terkini anggota iaitu seramai lebih 2,000 anggota yang telah diatur gerak mengikut operasi di negeri tersebut.
“Antara operasi yang dilaksanakan di Sabah adalah Op Pasir Utara dan Selatan, Op Pasir Pesisir Pantai, Op Balasah dan Op Penawar. Pada ketika ini Tentera Darat menyumbang atau memberi tenaga konsisten seramai kira-kira 2,000 anggota.
“Susulan peningkatan penularan Covid-19 di Sabah dan timbulkan kluster-kluster baharu jadi kami telah arahkan untuk bantu di Sabah bagi memperketatkan semula kawalan pergerakan. Jadi kami ada buat penambahan di samping sedia ada, melibatkan 160 anggota, bagi menjaga tempat-tempat tertentu yang telah diisytiharkan sebagai kawasan kuarantin,” katanya.
Beliau berkata demikian pada sidang akhbar selepas menghadiri Perbarisan Sempena 100 Hari Pemerintahan Panglima Tentera Darat Ke-28 di Pusat Latihan Asas Tentera Darat (Pusasda) dekat sini hari ini.

Yang hadir sama, Timbalan Panglima Tentera Darat, Leftenan Jeneral Datuk Hasagaya Abdullah dan Panglima Medan Barat Tentera Darat, Leftenan Jeneral Datuk Mohammad Ab Rahman.
Sementara itu, Zamrose memaklumkan, anggota tentera darat juga sudah bersiap sedia menjalankan tugas hari pengundian Pilihan Raya Negeri (PRN) Sabah yang berlangsung esok.
“Anggota tentera kami sudah selesaikan undi tetapi untuk esok, anggota-anggota dalam keadaan siap siaga walaupun tiada apa-apa ancaman setakat ini tetapi anggota tentera akan sentiasa membantu pihak polis sekiranya berlaku apa-apa kemungkinan yang tidak diingini,” katanya.
Dalam pada itu, katanya, pihak Tentera Darat akan menggunakan kaedah perisikan dan teknologi bagi memperketat dan memperkukuh kawalan sempadan daratan di Sabah dan Sarawak.
“Sempadan negara kita terutama di Sabah dan Sarawak adalah panjang, agak mustahil untuk kita kawal sepanjang 1,600 kilomter itu, tapi apa yang kita buat, perisikan kita kena bagus, tampat-tempat kosong yang mana kita tidak kuasai itu akan dikuasai menggunakan perisikan.
“Jika kita dapat maklumat, kita akan buat operasi sementara di situ. Kita juga kena gunakan teknologi yang efisien antaranya menggunakan dron supaya dapat memantau sepanjang sempadan, itu dua pendekatan yang terbaik ketika ini untuk kita kawal sempadan,” katanya. -K! ONLINE


Muhyiddin mesti letak jawatan- PKR
25 September 2020, 6:09 pm
KUALA LUMPUR- Parti Keadilan Rakyat (PKR) sekali lagi menekan Perdana Menteri, Tan Sri Muhyiddin Yassin untuk meletakkan jawatan.
Ketua Penerangannya, Datuk Seri Shamsul Iskandar Mohd. Akin berkata, pengumuman Presiden PKR, Datuk Seri Anwar Ibrahim kelmarin bahawa Muhyiddin kehilangan sokongan majoriti Ahli-Ahli Parlimen disahkan menerusi kenyataan Presiden UMNO, Datuk Seri Ahmad Zahid Hamidi.
“Urutan dari kenyataan secara terbuka Presiden UMNO tersebut, KEADILAN sangat yakin bahawa Muhyiddin telah sendirinya sedar bahawa beliau telahpun kehilangan sokongan majoriti Ahli-ahli Parlimen.
“Ini memandangkan dengan sokongan penuh ahli-ahli Parlimen UMNO kepada beliau sebelum itu, Tan Sri Muhyiddin hanya mempunyai selisih majoriti dua Ahli Parlimen sahaja,”katanya dalam satu kenyataan hari ini.
Ujarnya, kesedaran kehilangan sokongan majoriti ini turut diperkuatkan lagi dengan pengakuan Perdana Menteri yang memohon untuk Anwar membuktikan sokongan majoriti beliau menurut proses dan kaedah yang ditentukan oleh Perlembagaan Persekutuan sebagai satu proses formaliti.
“Tan Sri Muhyiddin kini secara perundangannya telah hilang keabsahan sebagai seorang Perdana Menteri Malaysia.

“Oleh yang demikian, Tan Sri Muhyiddin sewajarnya berundur serta meletakkan jawatan sebagai Perdana Menteri Malaysia dengan cara yang terhormat memandangkan sokongan majoriti Ahli Parlimen kini telahpun beralih kepada Datuk Seri Anwar Ibrahim,” katanya. -K! ONLINE


Lima kluster ada mutasi D614G
Oleh NOR IDAYU BOSRO

25 September 2020, 4:39 pm
PUTRAJAYA – Mutasi jenis D614G dikesan pada kesemua 32 virus Covid-19 bagi
Kluster Benteng LD (23 virus), Kluster PUI Sivagangga (empat), Kluster Tawar (tiga), Kluster Sungai (satu) dan Kluster Bukit Tiram (satu).
Ketua Pengarah Kesihatan, Tan Sri Dr. Noor Hisham Abdullah berkata, keputusan mutasi virus itu diperoleh dari Institut Penyelidikan Perubatan (IMR) hari ini hasil ujian pengasingan dan kultur Covid-19 bagi kluster terbabit.
Beliau berkata, kesemua virus yang diasingkan bagi kluster-kluster di Kedah iaitu Kluster PUI Sivagangga, Kluster Tawar dan Kluster Sungai adalah saling berkait dan besar kemungkinan berasal dari sumber virus yang sama.
“Kesemua 23 virus Covid-19 dari Kluster Benteng LD didapati saling menyerupai namun tidak berkait dengan virus yang dijumpai di Kedah, meskipun kesemuanya mempunyai mutasi D614G,” katanya menerusi akaun Twitternya hari ini.
Noor Hisham berkata, masyarakat perlu lebih berwaspada dan berhati-hati kerana virus Covid-19 dengan mutasi D614G didapati lebih mudah menjangkiti individu lain dan mudah merebak. -K! ONLINE


APMM rampas bot pukat rawa sorong
Oleh KOSMO!

25 September 2020, 6:11 pm
Oleh NUR NAZLINA NADZARI
KANGAR – Seorang nelayan tidak sempat menangkap ikan menggunakan pukat haram jenis rawa sorong selepas kegiatannya itu disedari penguat kuasa Maritim Malaysia (APMM) di perairan Kuala Perlis dekat sini awal pagi ini.
Bot tersebut dikesan APMM pada kedudukan 0.2 batu nautika dari barat Pantai Sungai Baru kira-kira pukul 1 pagi tadi.
Pengarah Zon Maritim Kuala Perlis, Komander Maritim Mohd. Shafie Paing berkata, anggota penguat kuasa APMM yang sedang melakukan rondaan rutin mengesan kegiatan menangkap ikan menggunakan kaedah rawa sorong.
“Semasa menghampiri bot tersebut, bot peronda APMM terlanggar satu objek keras pada permukaan air iaitu buluh panjang yang dipercayai digunakan nelayan itu untuk menangkap ikan.
“Nelayan terbabit disyaki membuang buluh panjang itu sebelum melarikan diri sebaik menyedari kehadiran pihak berkuasa,” katanya dalam satu kenyataan di sini hari ini.

Kata beliau, bot APMM bertindak mengejar bot berkenaan sebelum mendapati seorang nelayan terjun ke dalam laut dengan meninggalkan bot.
“Dia dilihat melarikan diri ke daratan berhampiran,” ujarnya.
Tambahnya, pemeriksaan lanjut ke atas bot tersebut mendapati tiada hasil tangkapan yang mana nelayan terbabit disyaki baru sahaja keluar untuk menangkap ikan.
“Bot dan enjin sangkut bergalah yang dirampas dianggarkan bernilai RM6,000 dan kes disiasat di bawah Seksyen 8 (a) Akta Perikanan 1985 kerana menggunakan peralatan yang tidak dibenarkan untuk menangkap ikan
“Kes tersebut juga disiasat di bawah Peraturan-peraturan Perikanan (Larangan Cara Menangkap Ikan) 1980 jadual 2 iaitu menggunakan kaedah penangkapan ikan dengan menolak di sepanjang dasar laut menggunakan bot berjentera,” katanya.-K! ONLINE


Harga RON95, RON97 naik lima sen
Oleh NOR IDAYU BOSRO

25 September 2020, 5:47 pm
PUTRAJAYA – Harga runcit petrol RON95 naik lima sen kepada RM1.68 seliter berbanding RM1.63 bagi tempoh bermula tengah malam ini sehingga 2 Oktober depan.
Kementerian Kewangan dalam satu kenyataan berkata, harga RON97 juga naik lima sen daripada RM1.93 kepada RM1.98 seliter.
“Harga runcit diesel pula naik empat sen iaitu daripada RM1.67 seliter kepada RM1.71 seliter.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya.


Salammusik perkasakan wanita dengan Molek
Oleh KOSMO!

25 September 2020, 6:16 pm
KUALA LUMPUR – Salammusik sememangnya dikenali dengan mengetengahkan karya dengan isu-isu sensitif. Terbaharu mereka muncul dengan sebuah karya yang bercerita tentang kecantikan semula jadi dan cara sebaik-baiknya untuk menghargai wanita.
Menariknya lagu bertajuk Molek tersebut diinspirasikan daripada suasana semasa dalam kehidupan seharian dengan fokus terhadap industri kecantikan.
SINGLE Molek kini boleh dilayari menerusi semua platform digital.
“Saya rasa industri kecantikan kini membuat kita terlalu fokus terhadap kecantikan luaran dan semuanya boleh dibaiki dengan produk yang dihasilkan”.
“Sudah tiba masanya untuk kita mengetengahkan kecantikan semula jadi. Meraikan kepelbagaia, perbezaan dan mendorong wanita untuk menghargai keindahan semula jadi, kecantikan dalaman dan menerima keaslian.
“Seperti yang dijelaskan oleh lagu, “you don’t need make-up, to look lovely, your authenticity makes my heart sink,” ucap vokalis utama Salammusik, Acap mewakili teman-temannya.
Kata Salammusik, kebanyakkan lagu yang diperdengarkan menerusi radio pada hari ini juga menjurus ke arah memperkasakan wanita , namun tidak hairanlah kerana lagu sebegitu sering dinyanyikan oleh wanita.

Bagaimanapun meneruis menerusi Molek, single terbaharu daripada Salammusik ini pasti akan menyegarkan halwa telinga pendengar memandangkan karya tersebut dinyanyikan sebuah band yang didominasi oleh lelaki.
ACAP
Molek mungkin didengari seperti sebuah lagu romantis, tetapi fokus utama lagu ini adalah untuk menghargai kecantikan semula jadi wanita. Ini jelas dalam muzik yang dibawa bahawa lagu ini bukan hanya untuk gadis tertentu, tetapi untuk semua gadis dan wanita di negara kita.
“Apabila kita semakin tua dan bertambah usia, kita mula menyedari nilai kesihatan dan kecantikan semula jadi dalaman dan luaran. Kami percaya bahawa keindahan semula jadi datang dari jiwa. Jadi apabila sesuatu yang dirasakan dari dalam, pasti akan terpancar pada luarannya”, tambah Acap menghuraikan tentang makna Molek.
Tayangan perdana video muzik single Molek dilancarkan hari ini. Lagu berkenaan juga boleh dilayari menerusi semua platform digital.
Video muzik hasil sentuhan Art-tech tersebut cuba memaksimumkan semua keindahan Pulau Langkawi yang dijadikan sebagai lokasi penggambaran. Video muzik berkenaan juga dapat ditonton menerusi saluran Youtube Salammusik www.youtube.com/salammusik . – K! ONLINE


JPBD semak dokumentasi mangsa bencana sebelum salur bantuan
Oleh KOSMO!

25 September 2020, 5:46 pm
Oleh MOHD. HUSNI MOHD. NOOR
SEPANG – Jawatankuasa Pengurusan Bencana Daerah Sepang (JPBD) mengesahkan sebanyak 123 kediaman di Mukim Dengkil, di sini mengalami kerosakan akibat bencana ribut pada Selasa lalu.
Pengerusinya, Mohamad Zain A. Hamid berkata, sebanyak 97 kediaman dilaporkan di Kampung Desa Putra, Kampung Limau Manis (10), Kampung Orang Asal Bukit Dugang (empat), Kampung Orang Asal Bukit Jenuk (empat), Kampung Orang Asal Batu 28 Jenderam Hilir (enam) dan masing-masing satu di Kampung Orang Asal Sungai Buah dan Kampung Orang Asal Kolam Air Bangkong.
Beliau yang juga Pegawai Daerah Sepang berkata, pihaknya sudah mengarahkan Majlis Pengurusan Komuniti Kampung (MPKK) di kawasan terbabit serta Jabatan Kemajuan Kemajuan Orang Asal (Jakoa) Sepang untuk melaksanakan banci bagi mendapatkan data sebenar kediaman yang rosak.
“Proses tersebut perlu dilakukan bagi tujuan melengkapkan dokumentasi seperti mana prosedur yang telah ditetapkan Pihak Berkuasa Negeri Selangor bagi memastikan tidak berlaku ketirisan wang rakyat dalam proses penyaluran bantuan kepada mangsa yang layak.
“Memandangkan bencana ini menyebabkan kerosakan kediaman yang banyak, kami perlu membuat semakan semula dokumentasi terlebih dahulu sebelum mengemukakan laporan beserta dokumentasi lengkap seperti ditetapkan kepada Pihak Berkuasa Kerajaan Negeri Selangor,” katanya dalam kenyataan akhbar hari ini.

Mohamad Zaid berkata, semakan itu penting bagi tujuan permohonan Wang Ikhsan Tabung Bencana Negeri Selangor dan lain-lain bantuan yang wajar diterima oleh mangsa bencana tersebut.
Katanya, pihaknya juga sudah menggerakkan pelbagai agensi untuk melaksanakan operasi pembersihan, pembaikan dan menghulurkan bantuan segera di lokasi yang terjejas bencana.
Dalam kejadian kira-kira pukul 4 petang Selasa lalu, beberapa kawasan di Dengkil, Sepang dan Putrajaya dilanda ribut serta angin kencang sehingga menyebabkan pokok tumbang dan kerosakan kediaman. -K! ONLINE


Dua lelaki parah ditembak
Oleh KOSMO!

25 September 2020, 4:37 pm
SHAH ALAM – Dua lelaki parah selepas ditembak dua penyerang dalam kejadian berhampiran di sebuah sekolah menengah di Telok Datok, Banting dekat sini hari ini.
Dalam kejadian kira-kira pukul 12.45 tengah hari itu, kedua-dua mangsa yang belum diketahui identitinya itu terkena tembakan di beberapa bahagian badan termasuk dada dan sedang dirawat di Hospital Banting.
Ketua Jabatan Siasatan Jenayah Selangor, Datuk Fadzil Ahmat berkata, siasatan awal mendapati kedua-dua suspek yang menaiki sebuah motosikal telah mengekori sebuah kereta jenis BMW yang dinaiki kedua-dua mangsa.
Katanya, mangsa adalah seorang lelaki Melayu yang merupakan pengawal peribadi kepada seorang lelaki berbangsa India.
“Suspek kemudiannya didapati telah melepaskan beberapa das tembakan yang mengenai dada dan beberapa bahagian badan.
“Ketika mangsa cuba melarikan diri, kereta yang mereka naiki telah merempuh tiga pelajar yang mengalami kecederaan di bahagian kaki dan leher serta beberapa kereta lain,” katanya dalam kenyataan di sini hari ini.

Kata Fadzil, hasil siasatan awal turut mendapati motif kejadian dipercayai pergaduhan antara dua kumpulan.
Jelas beliau, usaha memburu kedua-dua suspek sedang giat dijalankan pihaknya. -K!ONLINE


Guna saluran undang-undang yang betul – MB Johor
Oleh KOSMO!

25 September 2020, 4:07 pm
Oleh MUHAMMAD ZIKRI
PONTIAN – Dakwaan Presiden PKR, Datuk Seri Anwar yang mendakwa beliau mempunyai sokongan majority Ahli Parlimen yang cukup untuk membentuk kerajaan baharu, merupakan satu kenyataan yang mengelirukan rakyat.
Menteri Besar Johor, Datuk Ir. Hasni Mohammad berkata, sebagai negara yang telah lama mengamalkan demokrasi, semua pihak boleh mengeluarkan kenyataan seperti itu namun perlu berdasarkan kepada perundangan sedia ada.
Katanya, beliau menyokong kenyataan Perdana Menteri, Tan Sri Muhyiddin Mohd. Yassin, yang meminta kenyataan seperti itu perlu dibuktikan dengan bukti-bukti bukan kenyataan politik semata-mata.
Menurut beliau, negara ini telah mempunyai kaedah serta perundangan yang lengkap dan sewajarnya digunakan oleh beliau ( Anwar ) sebelum beliau membuat pengumuman yang sedemikian.
“Rakyat ketika ini sedang berdepan dengan cabaran untuk meneruskan kelangsungan hidup kesan daripada Covid-19 yang belum tentu akan berakhir dalam tempoh masa terdekat, tiba-tiba dikejutkan dengan kenyataan itu.

“Semua harus menggunakan saluran yang betul dan bersikap matang sebelum mengambil tindakan yang mencemaskan semua pihak termasuk dikalangan para pelabur,” katanya ketika ditemui selepas merasmikan Mesyuarat Agung Koperasi Nelayan Pontian Berhad , di sini hari ini.
Kelmarin, Perdana Menteri, Tan Sri Muhyiddin Mohd. Yassin menegaskan kerajaan Perikatan Nasional (PN) masih berdiri teguh dan beliau adalah Perdana Menteri yang sah.
Perdana Menteri berkata, dakwaan Presiden PKR, Datuk Seri Anwar Ibrahim kononnya beliau mempunyai majoriti yang kukuh untuk menubuhkan kerajaan, perlu dibuktikan melalui proses dan kaedah yang ditentukan oleh Perlembagaan Persekutuan.
Tambah Hasni, beliau berharap , semua pihak harus memberikan masa dan peluang kepada Perdana Menteri untuk membantu rakyat melalui pelbagai insitiatif dan pakej rangsangan bagi meringankan beban kehidupan mereka.-K! ONLINE.


Rampas jika pemilik tanah berdegil
Oleh KOSMO!

25 September 2020, 2:56 pm
Oleh ISKANDAR SHAH MOHAMED
KUALA SELANGOR – Tindakan tegas termasuk merampas tanah akan dilakukan sekiranya pemilik sebuah tapak pembuangan sampah haram di Kampung Seri Sentosa, Ijok di sini masih berdegil menjalankan aktiviti tersebut.
Yang Dipertua Majlis Daerah Kuala Selangor (MDKS), Rahilah Rahmat berkata, pihaknya memandang serius berhubung isu itu kerana sering kali menjadi tumpuan pesalah untuk membuang sampah di kawasan tersebut.
Katanya, sebanyak lima Notis Menghapuskan Kacauganggu telah dikeluarkan kepada pemilik tanah sehingga bulan lalu kerana menjalankan aktiviti tanpa kebenaran di bawah Seksyen 82 (5) Akta Kerajaan Tempatan.
“Selain itu, kami mengeluarkan tujuh kompaun selain menyita empat lori dan 27 Notis memberhentikan kerja tambakan menggunakan sampah binaan.
“MDKS dengan kerjasama Pejabat Daerah dan Tanah Kuala Selangor serta Jabatan Alam Sekitar (JAS) sentiasa bertindak mengikut bidang kuasa masing-masing bagi memastikan pemilik tanah menerima hukuman setimpal termasuk merampas tanah,” katanya dalam kenyataan di sini, hari ini.

Ujar Rahilah, pihaknya akan meletakkan penghadang konkrit di semua lokasi laluan masuk tapak sampah haram tersebut selain beberapa tindakan mengorek tanah di jalan masuk tersebut telah dilakukan.
“Kami juga akan memanggil semua pemilik tanah Kampung Seri Sentosa untuk membincangkan penyelesaian isu itu bersama ketua kampung dan beberapa agensi terlibat,” katanya.
Tambahnya, MDKS akan mengambil tindakan sitaan lori dan kompaun kepada pemilik tanah secara serta merta sekiranya didapati masih menjalankan aktiviti pembuangan dan pembakaran sampah terbuka itu.
Beliau turut meminta orang ramai untuk menyalurkan maklumat berhubung isu tersebut secara atas talian di laman sesawang selangor.spab.gov.my.
Kosmo! semalam melaporkan sebuah tapak pembuangan sampah haram di kawasan itu sehingga menyebabkan penduduk terpaksa menghidu bau busuk selama lima tahun. -K!ONLINE


268 kertas siasatan berita palsu Covid-19
Oleh ZULKIFLI MANZOR

25 September 2020, 2:59 pm
KUALA LUMPUR – Sebanyak 268 kertas siasatan telah dibuka oleh Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM) berhubung berita palsu berkaitan Covid-19.
Menteri Kanan Pertahanan, Datuk Seri Ismail Sabri Yaakob berkata, daripada jumlah itu sebanyak 131 kes masih dalam siasatan, 35 kes telah didakwa di mahkamah, 12 kes diberikan notis amaran, 16 kes dalam proses perbicaraan dan 19 kes telah mengaku salah.
“Pada masa sama, sebanyak 373 penafian dan penjelasan mengenai berita palsu telah diperjelaskan kepada orang ramai oleh Pasukan Respon Pantas (PRP) Kementerian Komunikasi dan Multimedia Malaysia (KKMM) yang ditubuhkan bagi membantu membendung penyebaran berita palsu berkaitan COVID-19.
“Orang ramai diingatkan supaya berhati-hati sebelum menyebarkan sebarang kandungan yang diragui kesahihannya dan boleh menyalurkan maklumat kepada PRP di talian 03-8911 5103 atau layari www.sebenarnya.my untuk menyemak kesahihan berita,” katanya dalam satu kenyataan media hari ini.
Ismail Sabri berkata, PDRM dan SKMM akan terus membuat pemantauan ketat terhadap penyebaran berita palsu dan tindakan tegas akan diambil kepada mana-mana individu yang terlibat tanpa mengira latar belakang mereka. – K! ONLINE


Inspektor polis terima rasuah RM3,000 didenda RM6,000
Oleh KOSMO!

25 September 2020, 2:57 pm
Oleh ASLIZA MUSA
IPOH – Seorang pegawai polis berpangkat Inspektor didenda RM6,000 oleh Mahkamah Sesyen di sini hari ini selepas mengaku bersalah atas pertuduhan menerima rasuah sebanyak RM3,000 enam tahun lalu.
Sahrol Zaman Mohd. Adom, 38, yang bertugas di Ibu Pejabat Polis Daerah (IPD) Ipoh membuat pengakuan tersebut di hadapan Hakim S. Indra Nehru.
Mahkamah turut memerintahkan tertuduh menjalani hukuman penjara empat bulan jika gagal membayar denda.
Mengikut pertuduhan, lelaki itu didakwa menerima wang RM3,000 daripada Choong Kian Weng melalui mesin deposit wang di Maybank Cawangan Silibin di sini, pada pukul 12.01 tengah hari, 14 Mei 2014.
Suapan tersebut didakwa ada kena mengena dengan urusan rasmi tertuduh sebagai pegawai penyiasat yang bertanggungjawab menyiasat Kian Weng dan wanita warga China, Wu Jing yang disiasat mengikut Seksyen 324 Kanun Keseksaan.

Pada prosiding sama, Hakim Indra Nehru melepaskan dan membebaskan bapa kepada kembar perempuan berusia 12 tahun itu bagi tiga pertuduhan rasuah lain yang dihadapinya.
Bagi pertuduhan pertama, tertuduh didakwa menerima wang RM1,000 daripada Kian Weng yang diketahui ada kena mengena dengan urusan rasminya sebagai pegawai penyiasat yang bertanggungjawab menyiasat lelaki itu dan rakan wanitanya bagi kesalahan di bawah Seksyen 324 Kanun Keseksaan.
Tertuduh juga didakwa menerima wang RM500 daripada lelaki lain, Choong Chee Kawong sebagai dorongan untuk melepaskan Kian Weng yang terbabit dalam siasatan di bawah seksyen tersebut.
Kedua-dua kesalahan itu dilakukan di Ibu Pejabat Polis Daerah (IPD) Ipoh pada pukul 2.10 petang dan 5 petang, 8 Mei 2014.
Bagi pertuduhan ketiga, Sahrol Zaman didakwa telah menerima wang RM1,500 daripada Kian Weng melalui pindahan wang telegrafik ke akaun miliknya di Maybank cawangan Kuala Pilah, Negeri Sembilan pada pukul 6.49 petang, 8 Mei 2014.
Keempat-empat pertuduhan terhadapnya dijalankan mengikut Seksyen 165 Kanun Keseksaan yang membawa hukuman penjara dua tahun atau denda atau kedua-duanya sekali jika sabit kesalahan.
Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM), Nurul Wahida Jalaluddin manakala tertuduh diwakili peguam, Mohd. Sharullah Khan Nawab Zadah Khan.
Hakim Indra Nehru turut membenarkan permohonan pihak pendakwaan untuk melucut wang RM6,000 milik tertuduh kepada kerajaan dan semua barang kes dikembalikan kepada pihak pendakwaan. – K! ONLINE


PJM dan KBBM terus dapat sambutan menggalakkan
Oleh KOSMO!

25 September 2020, 4:11 pm
ISWAN SHAFIQ ISA
SEBERANG PERAI – Sekurang-kurangnya 16 buah outlet perniagaan di neheri ini ketika ini telah bersetuju untuk terlibat dengan aktiviti jualan murah yang dilancarkan sempena Program Jualan Malaysia (PJM) dan Kempen Beli Barangan Malaysia (KBBM) sejak dua bulan lalu.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid ketika memaklumkan perkara itu berkata, jumlah tersebut merupakan sebahagian daripada lebih 63,000 outlet perniagaan lain yang terlibat dengan program yang sama sebelum ini.
Katanya, pada masa yang sama, penggunaan aplikasi telefon pintar, MySales Tracker yang dilancarkan untuk memudahkan peniaga dan pengguna mencari premis yang menawarkan atau sedang melaksanakan jualan murah di negeri ini juga menunjukkan peningkatan yang membanggakan.
“Setakat ini baru 1,500 orang pengguna (MySales Tracker) dan jika penggunaannya terus dipromosi, kita yakin jumlah ini akan terus meningkat,” katanya kepada pemberita selepas merasmikan PJM dan KBBM 2020 peringkat negeri Pulau Pinang di Mydin Bukit Mertajam, hari ini.
Hadir sama Exco Perdagangan Dalam Negeri dan Antarabangsa, Hal Ehwal Pengguna serta Pembangunan Keusahawanan negeri, Datuk Abdul Halim Hussain; Pengarah Urusan Mydin Wilayah Utara, Datuk Dr. Saduruddin Ali Ghulam Hussein; Pengarah PPDNHEP negeri, Mohd Ridzuan Ab Ghapar serta beberapa kenamaan lain.

Tambah Rosol, hasil jualan yang direkodkan daripada PJM dan BKKM ketika ini juga agak memberangsangkan apabila telah mencecah RM12 juta melalui platform e-dagang sahaja seperti Shopee.
Dalam pada itu, beliau memberitahu, kementeriannya kini telah melonggarkan proses permohonan untuk mengadakan jualan murah bagi meningkatkan sokongan rakyat dan komuniti perniagaan terhadap PJM dan KBBM.
Menurut Rosol, hal ini demikian kerana peniaga hanya perlu mengemukakan notis untuk tujuan itu secara dalam talian atau dalam tempoh 24 jam daripada permohonan dibuat sahaja sebelum boleh mengadakan sebarang jualan murah.
“Pada masa yang sama, peniaga juga boleh melaksanakan aktiviti jualan murah pada bila-bila masa sahaja iaitu tidak melebihi tempoh 30 hari bagi setiap notis,” ujar beliau. – K! ONLINE


Tiga lelaki wheelie motosikal ditahan polis
Oleh KOSMO!

25 September 2020, 3:25 pm
Oleh ROSLIZA MOHAMED
KOTA BHARU – Tiga lelaki termasuk dua remaja ditahan selepas mereka menunggang motosikal dengan aksi mengangkat tayar hadapan atau wheelie dan ala Superman ditahan dalam dua Ops Samseng Jalanan berasingan di sini hari ini.
Suspek yang berusia 17, 19 dan 20 tahun ditahan oleh Bahagian Siasatan Dan Penguatkuasaan Trafik Ibu Pejabat Polis Daerah (IPD) pukul 3.30 hingga 4 pagi di Jalan Padang Kala dekat Melor dan di Bulatan Kampung Cempaka di sini.
Ketua Polis Daerah Kota Bharu, Asisten Komisioner Abdul Rahim Daud berkata, pihakya menahan dua remaja berusia 17 dan 19 tahun menunggang motosikal dalam operasi pertama ketika mereka melakukan aksi wheelie dan meniarap di atas motosikal ala Superman
Katanya, mereka juga dipercayai sedang berlumba antara satu sama lain dengan mencelah kenderaan sehingga ia boleh mendatangkan bahaya kepada diri sendiri dan pengguna jalan raya yang lain.
“Kedua-duanya ditahan semasa memberhentikan motosikal jenis Yamaha 150ZR dan Honda EX5 di bahu jalan sebelah kiri dari arah Melor menghala ke Peringat sebelum dibawa ke balai polis.

“Dalam operasi kedua di Bulatan Cempaka, kita menahan lelaki berusia 20 tahun yang menunggang motosikal jenis Honda EX5 kerana disyaki terlibat dalam penagihan dadah,” katanya ketika dihubungi Kosmo! sebentar tadi.
Menurut Abdul Rahim, pemeriksaan mendapati dua daripada ketiga-tiga suspek positif dadah jenis methamphetamine.
Beliau berkata, semua suspek kemudian dibawa ke balai polis bersama motosikal masing-masing untuk tindakan lanjut.
Katanya, kesemuanya direman bagi membantu siasatan mengikut Seksyen 42(1) Akta Pengangkutan Jalan 1987 dan Seksyen 15(1) Akta Dadah Berbahaya 1952. -K! ONLINE


Buruh maut motosikal terbabas masuk parit
Oleh KOSMO!

25 September 2020, 4:13 pm
Oleh NUR ALINA HASSAN
TANGKAK- Seorang buruh maut selepas motosikal ditunggangnya dipercayai hilang kawalan sebelum terbabas ke dalam parit di Simpang Lima Darat, Bukit Gambir, di sini, pagi tadi.
Ketua Polis Daerah Tangkak, Superintendan Mohd. Fadhil Minhat berkata, pihaknya menerima panggilan kecemasan pukul 11.10 pagi berhubung kemalangan maut di kawasan berkenaan.
“Siasatan awal mendapati, mangsa, Hamdan Yusof, 47 tahun yang bekerja sebagai buruh sedang menunggang motosikal dari arah kedai makan menuju balik ke rumahnya di Kampung Simpang 5 Darat.
“Bagaimanapun, ketika di tempat kejadian iaitu di simpang tiga, mangsa dipercayai terbabas masuk dalam parit bersama dengan motosikalnya dan meninggal dunia,” katanya ketika dihubungi.
Menurut beliau, punca kemalangan diklasifikasikan sebagai kecuaian mangsa, namun sebab kematian masih dalam siasatan.

Katanya, mayat dihantar ke Unit Forensik Hospital Tangkak dan kes disiasat di bawah Seksyen 41(1) Akta Pengangkutan Jalan 1987.-K! ONLINE.


Pas mohon penjelasan UMNO
Oleh KOSMO!

25 September 2020, 4:23 pm
KUALA LUMPUR – Parti Islam Se-Malaysia (Pas) memohon untuk mendapatkan penjelasan daripada UMNO berhubung berlakunya perubahan sokongan ahli-ahli parlimen UMNO terhadap Perdana Menteri.
Setiausaha Agung Pas, Takiyuddin Hassan berkata, jika perkara ini betul maka UMNO tidak mematuhi persefahaman dan persetujuan yang termaktub dalam Piagam Muafakat Nasional (MN) yang dimeterai pada 14 September 2019 lalu.
“Piagam Muafakat Nasional dizahirkan berteraskan matlamat untuk menyatu-padukan umat Islam dalam negara, sekaligus berusaha mengalahkan Pakatan Harapan (PH) yang diterajui Parti Keadilan Rakyat (PKR), DAP dan Parti Amanah Negara (Amanah).
“Sekiranya peralihan ini benar, ianya boleh dianggap sebagai satu gerakan untuk menjatuhkan Kerajaan Perikatan Nasional yang terbina di atas permuafakatan Barisan Nasional (BN), Parti Pribumi Bersatu Malaysia (Bersatu), Pas dan beberapa parti lain di atas kejatuhan Kerajaan PH,” katanya dalam satu kenyataan di sini hari ini.
Tambah Takiyuddin, Pas berharap untuk mendapat penjelasan daripada UMNO atas dasar rakan muafakat dalam MN.
Media melaporkan, Presiden UMNO, Datuk Seri Dr. Ahmad Zahid Hamidi berkata, beliau telah dimaklumkan bahawa ada ahli-ahli parlimen UMNO dan BN menyatakan sokongan mereka.

Beliau menghormati pendirian ahli-ahli parlimen berkenaan susulan pengumuman yang dibuat oleh Datuk Seri Anwar Ibrahim yang mendakwa kerajaan Tan Sri Muhyiddin Yassin tumbang selepas memperolehi majoriti kukuh untuk membentuk kerajaan. – K! ONLINE.


PKPDP Temco Rumah Pangsa Tongkang Yard sehingga 7 Oktober
Oleh NOR IDAYU BOSRO

25 September 2020, 3:22 pm
PUTRAJAYA – Kerajaan akan melanjutkan Perintah Kawalan Pergerakan Diperketatkan Pentadbiran (PKPDP) Secara Bersasar (Temco) di Rumah Pangsa Tongkang Yard, Seberang Perak di Alor Setar sehingga 7 Oktober depan selepas sembilan kes positif membabitkan lima rumah dikesan di kawasan terbabit.
Pelaksanaan PKPDP di Daerah Kota Setar sejak 11 September lalu bagaimanapun ditamatkan hari ini seperti yang diumumkan sebelum ini.
Menteri Kanan (Keselamatan), Datuk Seri Ismail Sabri Yaakob berkata, lanjutan tempoh PKPDP secara Temco diperlukan bagi tujuan membolehkan saringan kedua dilakukan oleh pihak KKM selepas penilaian mendapati kawasan Rumah Pangsa Tongkang Yard paling berisiko tinggi.
“Seramai 94 orang penduduk di lokasi tersebut telah disaring dan sembilan daripadanya didapati positif Covid-19 yang melibatkan lima buah rumah,” katanya dalam satu kenyataan di sini hari ini.
Ismail Sabri berkata, Sekolah Kebangsaan (SK) Sungai Korok Lama juga akan ditutup bermula esok sehingga 9 Oktober depan.
“Pihak Polis Diraja Malaysia dan Angkatan Tentera Malaysia akan membuat kawalan pergerakan di lokasi tersebut bagi memastikan semua penduduk mematuhi prosedur operasi standard (SOP) dan perintah kuarantin di rumah,” katanya. -K! ONLINE


Isu bantuan B40 dan M40, Datin Vivy Yusof saman netizen
Oleh NUZULSHAM SHAMSUDDIN

25 September 2020, 3:42 pm
KUALA LUMPUR – Usahawan e-dagang yang juga pemilik FashionValet Datin Vivy Yusof memfailkan saman terhadap seorang netizen wanita atas dakwaan memfitnah berhubung bantuan kerajaan kepada golongan B40 dan M40 yang terjejas akibat penularan Covid-19.
Vivy atau nama sebenarnya Vivy Sofinas Yusof,33, selaku plaintif memfailkan saman fitnah itu melalui Tetuan Foong Cheng Leong & Co. pada 15 Jun lalu dengan menamakan Alia Najwa Hassannudin, 28, selaku defendan tunggal.
Hari ini ditetapkan untuk pengurusan kes dalam kamar Hakim Mahkamah Tinggi Datin Rohani Ismail dan pengurusan kes selanjutnya telah ditetapkan pada 7 Oktober ini.
Berdasarkan penyataan tuntutan melalui carian dalam e-filing, Vivy mendakwa pada 28 Mac lalu, beliau telah menerbitkan rakaman video di akaun Instagramnya berhubung perbualan empat usahawan berkaitan status ekonomi akibat Covid -19 dan Pakej Ransangan Ekonomi yang diumumkan oleh Perdana Menteri Tan Sri Muhyiddin Yassin.
Vivy berkata pada 30 Mac lalu, defendan telah menerbitkan beberapa penyataan berkenaan plaintif di akaun Facebook dan Instagram milik defendan dan secara salah menyatakan bahawa plaintif mempersoalkan tindakan kerajaan untuk membantu golongan B40 dan M40, sedangkan mereka tidak memberi apa-apa sumbangan kepada ekonomi negara.
Usahawan wanita itu mendakwa penyataan-penyataan fitnah itu antara lainnya membawa maksud bahawa plaintif tidak bersimpati terhadap golongan B40 dan M40, bersikap angkuh, mementingkan diri sendiri dan tidak profesional serta hanya mementingkan keuntungan.

Plaintif juga mendakwa defendan turut berkata, dia tidak layak memegang jawatan di mana-mana organisasi dan terasing dengan masyarakat umum.
Berikutan pernyataan-pernyataan fitnah itu, reputasi plaintif terjejas teruk selepas pengguna-pengguna laman sosial menghina, menyerang, mengecam dan mengutuk plaintif secara terbuka.
Kata Vivy, selain itu penerbitan pernyataan fitnah tersebut telah menyebabkan suatu petisyen di laman web sekitar 1 April lalu di mana petisyen tersebut diwujudkan bagi mendesak plaintif dilucutkan daripada Ahli Lembaga Pengarah UiTM kerana menghina golongan berkenaan.
Petisyen tersebut telah ditandatangani lebih 230,000 pengguna Internet sejak ia dilancarkan.
Ikon fesyen itu mendakwa pada 2 April lalu, satu surat tuntutan telah dikeluarkan kepada defendan dan menuntut supaya defendan berhenti menerbitkan sebarang penyataan fitnah terhadap plaintif di laman sosial.
Namun plaintif juga mendakwa defendan membalas surat tuntutan melalui aplikasi Facebook tetapi gagal mematuhi kesemua kehendak plaintif.
Justeru, plaintif menuntut ganti rugi am, teruk dan teladan, suatu perintah supaya defendan memadamkan penerbitan penyataan-penyataan fitnah tersebut selain memohon defendan menerbitkan suatu permohonan maaf (dalam bentuk video) yang akan ditetapkan plaintif. -K!ONLINE


Penunggang wanita maut motosikal terbabas
Oleh MOHD SYALMIZI HAMID

25 September 2020, 2:43 pm
SEBERANG PERAI – Seorang penunggang wanita terkorban selepas motosikal ditungganginya terbabas di kilometer 121.2 Lebuhraya Utara-Selatan arah Utara dekat Kepala Batas di sini semalam.
Dalam kejadian kira-kira pukul 6.45 petang itu, mangsa, Yumashatina Mohamad Yusof, 30, ditemui meninggal dunia di tempat kejadian akibat kecedeeaan parah pada badan.
Ketua Polis Daerah Seberang Perai Utara, Asisten Komisiner Noorzainy Mohd. Noor berkata, siasatan pihaknya mendapati kemalangan itu membabitkan sebuah motosikal jenis Benelli 150 yang ditunggangi oleh pekerja restoran makanan segera itu dari arah Sungai Dua menuju Bertam di sini.
“Mangsa dipercayai hilang kawalan sebelum motosikal terbabas dan terjatuh di dalam longkang di tengah lebuh raya.
“Akibat kejadian itu, mangasa meninggal dunia di lokasi kejadian dan dia didapati mengalami kecederaan pada kepala dan kaki,” katanya kepada pemberita hari ini.
Noorzainy berkata, hasil bedah siasat di Hospital Kepala Batas di sini mendapati mangsa yang beralamat di Sungai Petani, Kedah itu maut akibat kecederaan parah pada dada dan perut.

Sementara itu, beliau turut menyeru orang ramai yang menyaksikan kejadian tersebut untuk tampil ke balai polis berhampiran atau menghubungi pegawai penyiasat di talian 011-29697676 bagi membantu siasatan.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


Rayuan BPN 2.0 boleh dibuat mulai 15 Oktober depan
Oleh NOR IDAYU BOSRO

25 September 2020, 2:34 pm
PUTRAJAYA – Permohonan baharu bantuan wang tunai tambahan di bawah Bantuan Prihatin Nasional (BPN) 2.0 akan dibuka mulai 15 Oktober hingga 15 November depan.
Menteri Kewangan, Datuk Seri Tengku Zafrul Tengku Abdul Aziz berkata, kerajaan membuka ruang untuk rayuan bagi individu yang tidak pernah menerima BPN atau Bantuan Sara Hidup (BSH) sebelum ini.
“Pemohon tidak perlu mengemukakan sebarang dokumen sokongan semasa permohonan.
“Kesemua permohonan akan disemak berdasarkan data agensi yang telah ditetapkan oleh Kementerian Kewangan,” katanya dalam satu kenyataan di sini hari ini.
Tengku Zafrul berkata, permohonan baharu boleh dibuat dengan menghantar borang secara persendirian ke cawangan atau Pusat Khidmat Hasil Lembaga Hasil Dalam Negeri atau melalui pautan https://bpn.hasil.gov.my.
“Borang permohonan boleh dimuat turun daripada pautan tersebut,” katanya.

Perdana Menteri, Tan Sri Muhyiddin Yassin pada Selasa lalu mengumumkan pemberian BPN 2.0 kepada 10.6 juta isi rakyat meliputi peruntukan sebanyak RM7 bilion yang akan disalurkan secara berfasa mulai hujung Oktober depan.
Di bawah BPN 2.0, kira-kira 3.7 juta isi rumah B40 akan menerima bantuan sebanyak RM1,000 manakala 3.8 juta individu bujang kumpulan sama menerima bantuan RM500.
Golongan M40 berkeluarga dan bujang masing-masing akan menerima bantuan RM600 dan RM300. -K! ONLINE